Euskaldunak eta Dantza 3. jaialdia — dantzan.eus\nHemen zaude: Hasiera › Albisteak › Euskaldunak eta Dantza 3. jaialdia\nEuskaldunak eta Dantza 3. jaialdia\nAtzerrian dauden euskal dantzarienganako konpromisoa berretsi nahi izan du Asociación Bilbao Ballet Elkarteak (ABBE), eta datorren ekainaren 11rako "Euskaldunak eta Dantza" 3. gala antolatu du. Euskalduna Jauregiko Auditorioan, arratsaldeko 20:30ean hasiko da ikuskizuna.\nEuskaldunak eta dantza 3. galan izango diren dantzariak hauexek dira: Alicia Amatriain (Stuttgart Baleteko dantzari bakarlaria), Asier Uriagereka (Monte-Carlo baletetako dantzari nagusia), Jon Vallejo (Dresdeko Baleteko dantzari bakarlaria), Jon Ugarriza (Nazioarteko dantzari bakarlaria). Hauek, beraien bikoteekin batera, pieza garrantzitsuak interpretatuko dituzte dantzaldiaren bi ekitaldietan. Horrez gain, Kukai taldeak dantza tradizionalaren berriztatze lanean bi pieza eskainiko ditu eta Aiara Iturriozek, (Gasteizko "Jose Uruñuela" Udala Kontserbatorioko dantzariak) Bilboko Dantzari Gazteen 2. saria eskuratu duenak), "Giselle" obraren zati bat dantzatuko du.\nAurreko ekitaldietan izandako arrakastaren ondorioz, Euskaldunak eta dantza 3. gala honentzat ohorea da berriz ere lehenengo edizioan hain txalotua izan zen Asier Uriagereka eta bere dantzakide den Bernice Coppieters (Monte-Carlo Baleteko izarra) eta bigarren edizioan izan zen Alicia Amatriain (aurten bi pieza eskainiko ditu, horien artean "Romeo eta Julieta" obraren zati bat) berriz ere Bilbora itzultzea.\nEuskaldunak eta dantza galako aurreko bi edizioetan Igor Yebra, Asier Uriagereka, Alicia Amatriain, Itziar Mendizabal, Iker Murillo, Amaya Ugartetxe, Ander Zabala, Amancio Gonzalez, Veronica Villar, Isidro Zapatero, Teresa Gonzalez Ardanaz, Adriana Bilbao Zarraonandia, Aukeran eta Beti Jai Alai konpainiak eta Sara Etxebarri (Bilboko Dantzari Gazteen lehen sariduna) bezalako euskal dantzariak izan ziren.\nEuskaldunak eta dantza dantzaldiaren 3. ediziorako sarrerak salgai daude lehiatilan eta BBKren internet bidezko zerbitzuan. Sarreren prezioak 30, 45 eta 55 eurotakoak dira.\nBernice Coppieters izarra, jaialdiko gonbidatu berezia\nGiuseppe Picone, Katherina Markowskaya, eta Paula de Castro Dantzari Bakarlariek ere parte hartuko dute. Bernice Coppieters, Monte-Carlo Baleteko izarrak Asier Uriagereka, Monte-Carlo Baleteko Lehen Dantzariarekin batera bi pieza interpretatuko ditu. Batetik, Jean-Cristophe Mailloten "La Belle"ko pas de deux eta bestetik "In Memoriam", Sidi Larbi Chercaouiren koreografiarekin. Coppieters-Uriagereka bikoteak parte hartze arrakastatsua izan zuen "Euskalduna eta dantza"ren lehenengo edizioan (2006).\nHonetaz gain, Giuseppe Piconek, Nazioarteko Lehen Dantzariak, Alicia Amatriainekin (Stuttgart Baleteko Lehen Dantzariak) batera dantzatu ko du. Bestalde, Katherina Markowskayak, Dresdeko Operako Lehen Dantzariak Jon Vallejorekin (Dresdeko Operako Baleteko Bakarlariarekin) dantzatuko du. Gainera, donostiar honek, "Come again" Goyo Monteroren koreografiarekin, soloa dantzatuko du. Azkenik, Jon Ugariza, Nazxioarteko Dantzari Bakarlariak, Paula de Castrorekin (Nizako Operako Baleteko Lehen Dantzariarekin) "Alter tango", Eleanora Goriren koreografiarekin eta "Amets", Ugarriza beraren pieza dantzatuko dute\nEspainiako aretoko dantzen txapeldunak\nBeatriz Perezek eta Roberto Hernandezek, bigarrenak mundu mailan, pasodoble-tangoa, rumba-boleroa eta cha cha cha dantzatuko dute. Gainera, Andoni Arestik, Salzburgoko Baleteko Lehen Dantzari ohiak eta dantza-maisuak gala hau zuzenduko du.\nPerezek eta Hernandezek osatutako bikoteak "Vuelvo al Sur" pasodoble-tangoa, "Cuando te beso" rumba-boleroa, eta "You give me fever" cha cha cha eskainiko dute.Orain egn batzuk Blackpool lehiaketan (munduko lehiaketarik garrantzitsuenean) hirugarren geratu ostean Beatriz Perezek eta Roberto Hernandezek etxeko publikoaren aurrean dantzatuko dute "Euskaldunak eta dantza" 3. galan. Honako hau aretoko dantzariak gonbidatuak izango diren bigarren aldia da, gala honen lehenengo edizioan, Natalia Garate eta Isidro Zapatero, 2006ko Espainiako aretoko dantzen txapeldunak izan baitziren gonbidatuak. Honekin adierazi nahi da euskal dantzarien arrakasta dantzaren hainbat alorretan.\nAlicia Amatriain, (Donostia, 1980)\nStuttgart Baleteko Dantzari Bakarlaria. Giuseppe Piconerekin dantzatuko du.\n4 urterekin izan zuen dantzarekin bere lehen harremana. 1985tik 1994ra Donostiako Kontserbatorioan ikasi zuen, Peter Brownen zuzendaritzapean. 14 urterekin, Stuttgarten, John Crankoren eskolan sartu zen. 1998an, Stuttgarteko baletean sartu zen merezidun gisa, gero dantza taldera sartu zen, demi-bakarlari gisa eta 2002an dantzari bakarlari modura. Bere debutean, goi mailako dantzari modura, Alicia Amatriainek Tatianaren rola dantzatu zuen John Crankoren "Onegin" baletean. Koreografo batzuk bereziki berari egindako paperak sortu dituzte. Aipatzekoa da Christian Spuckek sortutako "Lulu" protagonistaren papera. Paper hau interpretatzeagatik kritikak "2003-2004 denboraldiko dantzari bikaina" izendatu zuen. 2006ko otsailean, Alicia Amatriainek, Stuttgart baleteko dantzari bakarlariak, "Etorkizuna 2006", Alemaniako dantzaren saria jaso zuen. Bi hilabete geroago, Gipuzkoako Dantza Profesionalaren Elkarteak "2006 Errebelazio Saria" eman zion. 2006an, Lituaniako Balet Nazionalarekin eta Igor Yebrarekin batera egindako biran parte hartu zuen "Zisneen Lakua" obrarekin eta ABBErekin batera ere bai. "Euskaldunak eta dantza"ren (2007) 2. galan ere parte hartze arrakastatsua izan zuen.\nAsier Uriagereka (Mungia, 1975)\nMonte-Carlo Baleteko dantzari bakarlaria. Bernice Coppietersekin (Monte-Carlo Baleteko izarra) dantzatuko du.\nDantza ikasketak Jon Beitiarekin hasi zituen eta Prix de Laussane saria (1993) eskuratu zuenean Londreseko Royal Balletak ateak ireki zizkion. 1995an profesional moduan debutatu zuen, David Bintleyk zuzentzen duen Birminghamgo Royal Balletean. Hemen, besteak beste, sir Frederick Ashton, sir Kenneth MacMillan, George Balanchine, Hans Van Maneneta eta Twyla Tharpen rolak bete zituen. Ingalaterrako egonaldiaren ostean Uruagerekak Genoako Grand Théâtre baleteko kide izan zen 199tik 2001ra eta bertan Nacho Duato, William Forsythe, Ohad Naharin eta John Neumeierren obrak interpretatu zituen besteak beste. Hortik, Jean-Cristophe Maillot, Monte-Carloko Baleteko zuzendariaren taldera pasako da eta dantzari bakarlari bihurtuko da bertan. Mailloten sorkuntzen paper printzipaletan dantzatu du, hala nola, Romeo eta Teobaldo "Romeo eta Julieta"n, "La Belle"ko eta "Errauskine"ko printzipe moduan eta Adamen papera "Begia begi truk"en. Horrez gain, William Forsythe bezalako koreografoekin lan egin du ("In the middle somewhat elevated"), Sidi Larbi Chercaoui ("In memoriam"), Jirí Kylián (“Bella figura”) eta Jacopo Godani. "Euskaldunak eta dantza"ren lehenengo ekitaldian (2006) parte arrakastatsua izan zuen.\nJon Ugarriza (Bilbo, 1977)\nNazioarteko Dantzari Bakarlaria. Paula de Castrorekin (Nizako Operako Baleteko Dantzari Bakarlariarekin) dantzatuko du.\nLoli Beaskoetxea eta Nekane Ormaechearekin hasi zituen dantza ikasketak ondoren, 1997an, Madrilgo autonomia-erkidegoko Victor Ullateren Baletean sartzeko. Urtebete geroago Juan Carlos Santamariaren Baletean sartu zen eta gaur egun desagertuta dagoen Zaragozako Balletean ere bai. 2001an, Japoniako K-Ballet Company Tetsuya Kumakawaeko kide izatera pasatu zen eta urtebete geroago Portugalgo Mehmet Balkanen Companhia Nacional de Bailadon.. English National Balleten, Vladimir Malakhoven Berlingo Operako Baletean, Staatsballet Berlin eta Suitzako Basilea Baletean parte hartu zuen. Dantzari bakarlari gisa, besteak beste, Maurice Béjart, Jirí Kylián, Angelin Preljocaj, Adam Cooper, Uwe Scholz, Heinz Spoerli, Robert North eta William Forsytherekin lan egin du. Koreografo bezala Ugarrizak Suitzako Basileako Konpainiarako piezak sortzen ditu. Bertako eskolarekin batera koreografia profesionalen prestakuntzan lanean dabil. Horrez gain, Londresko English National Balletteko, Wiesbaden, Staatsballet Berlin (Alemania) eta Frantzian Nizako Operako Baleterako dantzari profesionalentzat koreografiak sortzen ditu. Gaur egun, "MasQdanza" proiektuko zuzendari artistikoa da, telebistako publizitaterako lan koregografikoak egiten ditu, ekintza artistikoetan epaimahaikide bezala lan egiten du eta irakasle gonbidatu bezala lan egiten du nazio eta nazioarteko dantza ikastaroetarako dantzako kontserbatorioetan eta estatuko eskola eta eskola pribatuetan.\nJon Vallejo (Donostia 1985)\nDresdeko Baleteko dantzari bakarlaria. Katherina Markowskayarekin dantzatuko du.\nHamar urtetan zehar, 1990tik 2000. urtera, Vallejok Mentxu Medelekin ikasi zuen. Garai honetan, 1998an, Coruña hiriko Lehiaketaren Saria eskuratu zuen. Gipuzkoako Frou Aldundiaren bekari esker Madrilgo Carmen Rocheren Baletean jarraitzeko aukera izan zuen eta era berean bertako baletean bakarlari moduan aritu zen. Monaco Dance Forum 2004an "Dantzari Onenari" saria eskuratu zuen; gipuzkoar honek Compañía Nacional de Danza 2ko (2005/2006) kide izan zen Dresdeko Operako Baletean sartu aurretik, 2006/2007 denboraldian, bertan Bakarlari gisa ari da.\nDantzari gonbidatuen biografiak\nBernice Coppieters. Monte-Carlo Baleteko izarra. Asier Uriagerekarekin (Monte-Carlo Baleteko Bakarlariarekin) dantzatuko du.\nBelgikarra. Coppieters Ambereseko Baletaren Institutuan sartu zen 10 urterekin eta bertan egon zen adin-nagusitasunera heldu arte. Prix de Lausanne saria lortu ostean, 1988an, American Ballet Theatren bukatu zuen bere dantza heziketa. Flandeseko Baletean profesional moduan debutatu zuen eta Bakarlari izatera iritsi zen 1989an. Bi urte geroago, Monte-Carloko Baleteko kide izatera heldu zen, eta bertan Jean-Cristophe Mailloten sorkuntzen paper nagusiak interpretatu zituen. Shakespeareren "Romeo eta Julieta" obrarekin ospea lortu zuen. Beste batzuen artean, "Errauskine" eta "La Belle" obretan Errauskine eta Maitagarri Babesle moduan ere nabarmendu zen. Bere errepertorioan Errusiar Baleten eta George Balanchine (“Agon”, “Who cares?” edo “Serenade”), Nacho Duato (“Duende”), William Forsythe (“In the middle to somewhat elevated”, “The vile parody of adress” edo “The second detail”), Jirí Kylián (“Return to a strange land”), Sidi Larbi Chercaoui (“In memoriam”), Twyla Tharp, Angelin Preljocaj, Uwe Scholz eta Jacopo Godani moduko koreografoen obrak nabarmendu daitezke besteak beste. Monte-Carlo Baleteko Izar izendatu zuten 1995ko abenduan, SAR, Hannovergo Printzesa buru zelarik egindako ekitaldi batean. 2002an, Monacoko Kultura Merezimenduaren izendapena jaso zuen. "Danza &Danza"ko epaimahaiak "2005. Urteko Izar" izendatu zuen Italian burututako ikuskizunengatik. "Euskaldunak eta dantza"ren lehenengo galan (2006) parte hartze arrakastatsua lortu zuen.\nNazioarteko Dantzari Bakarlaria. Alicia Amatriainekin dantzatuko du (Stuttgart Baleteko Dantzari Bakarlaria).\nGiusseppe Picone Napolin jaio zen 1976an. Dantzari modura, San Carlos Teatroko Balet Eskolan eta Erromako Accademia Nazionalen egin zen. Bere ikasle garaian, Rieti eta Positano lehiaketetan Lehen Saria lortu zuen. Pierre Lacottek gonbidatuta, 16 urterekin, Nancyko Balet Nazionalean sartu zen eta “Petruska”, “La Sonnambula” (Balanchine), “Paquita” (Petipa) eta “L' Ombre” (Lacotte) bezalako obretan dantzatu zuen. 1993an, English National Balleten sartu zen 1997ra arte, orduan American Ballet Theaterera pasatu zen eta Ben Stevensonen "Errauskine" obran debuta eign zuen. Bere errepertorio luzean, hainbat obra klasikotan parte hartu zuen, hala nola, "Giselle", "Zisneen Lakua", "Errauskine", "Intxaur Hauskailua", "Kortsarioa" eta "On Kixote";obra neoklasikoetan ere bai: “Tchaikovsky, pas de deux”, “Who cares?”, “The tour temperaments” baita sortzaile garaikideen obretan ere: William Forsytheren "In the middle" edota Mauro Bigonzzettiren "Symphonic dance"en ere bai. Benoise de la Danse Sarietarako izendapena ere lortu zuen "Kortsarioa", Colmesen bertsioaren estreinaldi mundialean egindako paperarengatik, Nina Ananiashvilirekin batera. Bolshoi Teatroan "Nina Ananiashvili eta lagunak" “Ananiashvily Anniversary Gala” tourrean parte hartu du eta "Stars of Ballet 2006" Galan, Japonian, ere bai. Gaur egun, Royal Ballet, Boston Ballet, Bolshoi, Teatro dell'Opera di Roma, Staatsoper di Vienna, Het National, Los Angeles Dance Theatre, Bucarest National Opera, Ballet National of Cuba, Teatro San Carlo di Napoli eta Arena di Veronako izar gonbidatua da. Bere karrera profesionalean hainbat sari eskuratu ditu, esaterako: Premio Positano (1997 eta 2002), Caserta Saria (1999), Gino Tani Saria (2002), Danza & Danza Saria (2002), Anita Bucchi, gizonezko onenaren Saria (2005/2006) eta Asti Danza saria (2007).\nDresdeko Operako Baleteko Dantzari Bakarlaria. Jon Vallejorekin dantzatuko du (Dresdeko Operako Baleteko Dantzari Bakarlaria).\nUkrainan jaioa, Katherina Markowskaya Kieveko Koreografia Eskolakoa. 1996an Dresdeko Operako Baleteko kide izatera pasatu zen, bertan, 2000. urtean, Dantzari Bakarlari izatera iritsi zen. Urtebete lehenago, 1999an, Mary Wigman Saria jaso zuen. Bere errepertorioan protagonista moduan egin dituen obra klasikoak aurki ditzakegu: "Giselle", "On Kixote", "Loti Ederra", "Intxaur Hauskailua", eta gainera bakarlari gisa aritu da besteak beste William Forsythen (“In the middle to somewhat elevated”, “The vertiginous thrill of exactitude”, “Enemy in the figure”), Jirí Kyliánen (“Six dances”), George Balanchinen (“Tema y variaciones”), Glen Tetleyen (“Voluntaries”), eta Mauro Bigonzettiren (“Mahler”) obretan.\nNizako Operako Baleteko Dantzari Bakarlaria. Jon Ugarrizarekin dantzatuko du. (Nazioarteko Dantzari Bakarlaria)\nFerrolen jaioa, Dantza klasiko eta modernoko ikasketak, Marigel Fernandez, bere amaren eskolan hasi zituen hiru urte zituela; A Coruñako Foru Aldundiko eta Galiziako Xuntaren bekarekin batera Madrilen ikasi zuen Carmen Roche, Virginia Valero, Lola Ávila etab.ekin, Nueva Yorken "Martha Graham School"en eta Lausannen "Rudra-Béjart-Lausanne"en, Maurice Béjarten zuzendaritzapean. 1992an Wiesbadengo Operako Baletean lan egiten du Ben van Cauwenbergekin eta gero Alto Theater Essenen Heidrun Schwaarzen zuzendaritzapean, Hannoverko Niedersächsisches Staatstheateren Löthar Höfgen eta Mehmet Balkanekin eta Dantzari Bakarlari moduan Portugalgo Companhia Nacional de Bailadon, 2004. urtez geroztik Frantziako Nizako Operako Baletean. Galiziarrak hainbat lekutan dantzatu du bakarlari gonbidatu gisa, hala nola, Japonian, Espainian, Turkian, Portugalen, Frantzian, Alemanian... eta "On Kixote", "Giselle", "Romeo eta Julieta", "Loti Ederra", "Intxaur Hauskailua", "La fille mal gardée", "Errauskine", "Carmen", "Les Sylphides", "Serenade" eta "Who cares?" (George Balanchine), "Symphonie Fantastique (Uwe Scholz), "Pedro eta Inés" (Olga Roriz), "Mr. C." (Maurice Béjart), "The vertiginous thrill of the exactitude" (William Forsythe), "Without Words" (Nacho Duato) etab. obretan. Horrez gain, Paula de Castro irakaskuntzan dabil lanean eta Frantziako Kultura Ministerioaren eskutik “Diplôme d’Etat de Professeur de Danse par renomée particulière” titulua jaso zuen. Honekin guztiarekin batera, aldi berean, Linguistika, Literatura eta Psikologia ikasketak ere egiten ditu.\nBeatriz Perez eta Roberto Hernandez\nEspainiako aretoko dantzen txapeldunak eta munduko txapeldunordeak.\nBeatriz Perezek eta Roberto Hernandez Bilbon 2 dantza eskolen zuzendari dira. 2006an hasi ziren bikote moduan munduko lehiaketetan dantzan. Beatrizek eta Robertok indibidualki hartu dituzte dantza ezagupenak orain dela bi urte dantza bikotea sortu zutenerarte. Beatriz Perezek Kontserbatorioan egin zituen bere dantza klasikoko ikasketak, bertan, besteak beste, Lazaro Carreño eta Carmina Ocaña izan zituen irakasle. Bera flamenkoan eta dantza garaikidean dago espezializatua. Berak, bakarlari gisa hainbat galatan parte hartu du, hala nola, dantzako profesionaletan (Donostia) eta telebistako hainbat lanetan. Roberto Hernandez jazz dantzari bezala hezi zen Londresko, Madrilgo eta Bartzelonako estudioetan eta Donostiako Kontserbatorioetako ikastaroetan klaseak emanez. Bakarka, operetan, zarzueletan eta telebistarako lanetan aritu izan da.\nDantzako bikote bezala nazioartean hainabat sari eskuratu dituzte, esaterako 2008ko Espainiako txapeldunak, munduko txapeldunei irabazi ostean eta 2007ko txapeldunorde izan eta gero. Gaur egun munduko aretoko dantzen txapeldunordeak dira. Beste sari batzuen artean aipagarriak dira aurtengo Blackpool 2008ko 3. postua, munduko lehiaketarik garrantzistuenean, iaz 7. geratu ziren. Linz IDSFen (International Dance Sport Federation- Austria, 2008) txapeldunak, Salou IDSFen (España, 2008) txapeldunak, Tampere IDSFen (Finlandia, 2007) txapeldunorde, Oporto IDSFen (Portugal, 2006) txapeldunorde, Amberes IDSFen txapeldunorde (Bélgica, 2008) eta Stuttgarten (Alemania, 2007) finalista geratu ziren.\nAndoni Aresti (Bilbo, 1965)\nSalzburgo Baleteko Lehen Dantzari ohia, Dantza Maisua eta antzerki, zine eta telebistako aktorea.\nArte Dramatikoan lizentziatuaMadrilgo Arte Dramatikoko Goi Eskolan, Dantzan diplomatua Rosela Hightower, Nazioarteko Zentruan, Cannesen; Erromako Telebista eta Zineko Unibertsitate Berrian, Andoni Arestik profesional gisa bere dantza karrera telebista, antzerkia eta zinearekin batera egin ditu. 4 urterekin hasi zen dantzan, dantza tradizionalean, eta ondoren, Olaeta Baletaren eta Ion Beitiaren hainbat ikuskizunetan. 1985an, Balet Antlantikoarekin udako bira bat egin zuen. Rosella Hightowerren dantza ikasten zegoela (1986-1988) hainbat ikuskizunetan parte hartu zuen eta Nazioarteko Balet Gaztean sartu zen 1988an. Dantzari profesional moduan Salzburgoko Baletean ariko da (1988-2000), 1990an Lehen Dantzari izatera iritsiko da eta 2000. urteko Artista Onenari Kritikaren Saria jasoko du erretiroa hartu ete handik hilabetera. dantzari gonbidatu bezala Alemaniako hainbat ikuskizunetan parte hartu zuen (1990-1991) eta Austrian ere bai (1993). 2001an dantza maisu bezala hasi zen lanean, eta gaur egun hala dihardu, Italiako hainbat eskola eta akademiatan, eta horrekin batera aktore laneta ere ari da lanean. Honekin batera, Erromako "Scarpetta d'oro" akademiako balet klasikoko zuzendaria da eta iaztik, bere akademia propioa zuzentzen du Leioan: Dantza Eskola "Andoni Aresti Landa".


Nazio Batuen arabera, gobernuek dute klima-aldaketa geldiarazteko edo atzeratzeko erantzukizuna. | Consumer\nNazio Batuen arabera, gobernuek dute klima-aldaketa geldiarazteko edo atzeratzeko erantzukizuna.\nHazkunde ekonomikoa moteltzea edo energia zikinei uko egitea dira hartu beharreko neurrietako batzuk\nBerotze globala larria izango da, eta baliteke hori saihesteko modurik ez egotea. Baina mundu guztiko gobernuak horren erantzule dira edo, gutxienez, atzeratu egin behar dute. Munduko hazkunde ekonomikoa %3 inguru moteltzea hurrengo 30 urteetan, energia zikinenei uko egitea garbienen alde, eta potentzia handiak, hala nola Estatu Batuak, edo garapen bidean dauden herrialdeak, behartzea dira neurrietako batzuk. Horra hor Nazio Batuen Klima Aldaketari buruzko Gobernuarteko Taldeak (IPCC, ingelesez) datorren astean Bangkoken jarriko duen zirriborroaren tiroak. Eta azaroan, Valentzian.\nAdituek uste dute garapen-bidean dauden herrialdeek, hain zuzen ere orain industrializazio-prozesu geldiezina bizi dutenek, arrakasta-aukera handienak dituztela klima-aldaketaren aurka, batez ere beren energia-zentralak eta eraikinen diseinua ondo aukeratzen badituzte. Txostenak azaltzen duenez, ohiko diseinuak aldatu eta eraikuntza-materialak ondo aukeratuz gero, 2020ra arte aurreikusitako eraikinetako gas-emisioen %30 baino gehiago aurrez daiteke.\n1988an sortu zenetik, IPCCk (ehunka herrialdetako milaka zientzialari aditu biltzen ditu) gogortu egin ditu bere txostenak. Joan den otsailean, Bruselan, egundokoa izan zen: berotze globala areagotu egiten da, onargarritik harago hedatzen da, eta ez du arrazoi naturalengatik egiten. Gizakiaren eskuak estutzen du katua. Munduko tenperatura 1,1 eta 6,4 gradu zentigradu bitartean igoko da mende honetan. 2 graduko igoera nahikoa da espezieen %30 desagertzeko.\nardura atzeratu gobiernos-eu hazkunde ekonomikoa klima-aldaketa


Iruñeko Udalak ixteko agindua eman die taberna, jatetxe, kafetegi eta ostalaritza eta aisialdiko bestelako establezimendu guztiei | Ayuntamiento de Pamplona\n2020ko Martxoa 14a\nIruñeko Udalak taberna, jatetxe, kafetegi eta ostalaritza eta aisialdiko bestelako establezimendu guztiak ixteko agindu du, bai eta elkarte gastronomiko eta gazteendako aisialdi-lokalak ere. Debekua gaur gaueko 00:00etan sartuko da indarrean eta hamabost egunez mantenduko da gutxienez; horiek igarota berraztertu eginen da egoerak izan duen bilakaeraren arabera. Kafe-dastalekuak dituzten okindegi edota gozodenden kasuan, jarduera elikagaien salmentara mugatuko dute, eta kafetegi-zerbitzua itxita izanen dute.\nAgindua gaur eguerdian sinatu du Enrique Maya Iruñeko Alkateak, eta neurria Iruñeko Udalak joan den ostegunetik hona osasun publikoko larrialdi egoerari erantzuteko hartutakoei gehitu behar zaie. Ostegunean Udalak udal-zerbitzu eta -jarduera ia guztiak eten zituen (udal haur-eskolak eta gainerako ikastetxeak, Civivox sarea, Gayarre Antzokia, Arantzadiko eta, Sanduzelaiko kirolguneak, kiroldegiak, Labrit pilotalekua, Gaztediaren Etxea, zentro komunitarioak, Gayarre Antzokia, Ingurumen Hezkuntzako Museoa, Turismo Bulegoa, Zentro eta Autobus geltoki zaharreko haurrendako gune estalia).\nEra berean, atzo, ostiralarekin, udal-igogailu publikoak, Ultreia zentroa zein Trinitarioseko Etxerik gabeko Pertsonak Artatzeko Zentroko ibiltariendako programa ixteko agindua eman zuen, bai eta Ziudadelako erakusketak ixtekoa ere, eta gune hori zabalik egonen da soilik pertsonen joan-etorria errazteko, eta ezkontzak egiteko, beti ere jende-kopurua mugatuta.\nNeurri hauen guztien jarraipena, indartzea edo malgutzea osasun-agintari nazional eta autonomikoek ere unean-unean ezartzen dituzten irizpideen araberakoa izanen da beti.


Hemen zaude: Hasiera / Hezkuntza Eskaintza\nMendaur DBHI bigarren hezkuntzako ikastetxe publikoa da. Bertan, Derrigorrezko Bigarren Hezkuntzako (DBH) ikasketak egin daitezke. D ereduko ikastetxea da, hau da, irakaskuntzan erabiltzen den hizkuntza euskara da.\nIkasmaila guztietan 30 eskola ordu dago astean: irailean eta ekainean 6 saio egunean; eta urritik maiatza bitarte, 7na saio astelehen eta ortzegunean, 6na astearte eta ortziralean, eta 4 saio asteazkenean.\nDoneztebeko San Miguel eskolako ordutegiarekin bat eginez -irailean eta ekainean izan ezik- saioak goiz eta arratsaldez ematen dira, tartean bazkaltzeko ordu bateko etena izanik. Hartara, ikastetxeak berak ikasle nahiz irakasleendako jantoki zerbitzua eskaintzen du.


Bilboko Bankuaren egoitza - Wikipedia, entziklopedia askea.\nEraikinaren aurrealdea. Irudi gehiago\nBanco Bilbao Vizcaya Argentaria 1988\nBanco de Bilbao 1868 - 1988\nBilboko Bankuaren egoitza Bizkaiko Bilbo hiriburuan dagoen eraikin bat da.\nBilboko Zazpikaleetan dago, San Nikolas plazaren 8. zenbakian, eta San Nikolas eliza eta Zazpi Kaleetako geltokiaren alboan.\nBilboko Bankuaren lehenbiziko egoitza izan zen.\nEraikitze-lanak 1865 eta 1868 artean egin ziren. Planoen arkitekto arduraduna Lyongo Arte Ederren Eskolako ikasle izandako Eugéne Lavalle frantziarra izan zen eta Henri Labrouste Bordeleko Ospitale Nagusia bere obrarik garrantzitsuena izanik. Mende amaieran, 1898an, Severino Atxukarrok azkeneko handitze-lanak egin zituen, eraikinari gaurko forma emanez.\nEraikinak oinplano angeluzuzena, sotoa, bi altuera eta txapitula-formako hirugarren solairu bat du. Barnekaldean angeluzuzen formadun patio bi ditu. Kanpoaldea harlanduzko harrizkoa da, alboko fatxadetan adreilua izanik. Estalkia, mansardas eta arbel beltzeduna, ez-ohikoa da Bilboko iraikinetan.\nBilboko Bankuaren egoitza. Bilbaoarquitectura.com (Gaztelaniaz)\nMultimedia: Edificio del Banco de Bilbao (Bilbao)\n1898an amaitutako eraikinak\nOrriaren azken aldaketa: 22 abendua 2019, 20:40.


Fundacion Tecnalia Research & Innovation fundazioak hala eskaturik, zenbateko bat erreklamatzeko 19/2017 prozedura arrunta bideratu da, Durangoko (Bizkaia) Lehen Auzialdiko 1 zenbakiko Epaitegian, eta epaia eman da, zeinaren idazpurua eta epaitza hauek baitira:\nEpailea: Nuria Ballve Botas.\nEguna: bi mila eta hamazazpiko uztailaren hogeia.\nAlderdi demandatzailea: Fundacion Tecnalia Research & Innovation fundazioa.\nAbokatua: Jose Arturo Aguado De Maeztu.\nProkuradorea: Esther Asategui Bizkarra.\nAlderdi demandatua: Lenengo 2004 SL.\nOsorik baiesten dut Fundacion Tecnalia Research & Innovation fundazioaren prozesu-ordezkariak aurkeztutako demanda, Lenengo 2004 SL enpresaren aurkakoa; horrenbestez, demandatua kondenatzen dut 11.905,25 euro ordaintzera, gehi legezko interesak interpelazio judizialaren egunetik epai honen egunera arteko interesak eta eta egun horretatik guztia ordaindu artekoak –PZLren 576. artikuluan ezarritakoaren arabera–. Prozesuko kostuak ere berak ordaindu behar ditu.\nErrekurtsoa jarri ahal izateko, 50 euroko gordailua eratu beharko da, eta, baldintza hori bete ezean, ez da hura izapidetzea onartuko. Gordailua egiteko, zenbateko hori zainpean jarri beharko da epaitegi honek Banco Santanderren daukan eta eman duen Gordailuan eta Zainpean jartzeko Kontuan. Ordainagiriaren kontzeptua idazteko hutsunean, «errekurtsoa» dela adierazi beharko da (kodea: 02-Apelazioa). Diru-kopuru hori zainpean jarri izana egiaztatu beharko da errekurtsoa aurkeztean (BJLOko 15. xedapen gehigarria).\nErrekurtsoa jartzeko, gordailua eratzetik salbuetsita daude aipatutako xedapenaren 5. apartatuan aipatzen direnak eta doako laguntza juridikoa izateko eskubidea aitortua dutenak. Eta epai honen bidez erabaki, agindu eta sinatzen dut.\nArgitalpena: epaiari dagokion egunean, jendaurreko entzunaldia egiten ari zelarik, epaia eman zuen epaile berberak eman, irakurri eta argitaratu zuen. Eta nik, Justizia Administrazioaren letradu naizenez, horren guztiaren fede ematen dut Durangon (Bizkaia), bi mila eta hamazazpiko uztailaren hogeian.\nEta Lenengo 2004 SL demandatuari behar bezalako jakinarazpena egiteko balio dezan, eman eta sinatzen dut hau, Durangon (Bizkaia), bi mila eta hamazazpiko azaroaren zortzian.


Bi hildako izan dira azken orduetan Gipuzkoako adinekoen egoitzetan - Debagoiena - Goiena.eus\nBi hildako izan dira azken orduetan Gipuzkoako adinekoen egoitzetan\nEneko Azurmendi 2020-04-04 18:01\nEskoriatzako Jose Arana egoitzan ez dago kasu positiborik, oraingoz.\nTolosako Iurreamendiko eta Zarauzko Santa Anako egoiliarrak ziren bi hildakoak, Gipuzkoako Foru Aldundiak eguneratutako datuen arabera. Lurraldean, guztira, gaitza zuten 28 egoiliar hil dira orain arte –horietatik bi Iturbideko egoiliarrak–.\nKutsatu kopuruari dagokionez, 37 kasu positibo berri atzeman dituzte lurraldeko egoitzetan, eta guztira 178 dira kutsatuta dauden egoiliarrak. Gurutza Gorrian, egun, 34 pertsona ari dira artatzen, eta bederatzi dira ospitaleratuta daudenak. Oraingoz, Gipuzkoako 14 egoitza kaltetu ditu gaitzak. Debagoienean, gaur-gaurkoz, Arrasateko Iturbide da koronabirus kasuak dituen bakarra.\nAldundiak laguntza teknikoak eta ekonomikoak eskaini dizkie Gipuzkoako egoitza baliabideetako erabiltzaileak aldi baterako etxera itzultzea eskatzen duten familiei. Hala, 7.000 lagun artatzen dituzten 240 zentroz osatutako saretik, 150 pertsonek eskatu dute etxera itzultzea, Eider Mendoza foru bozeramaileak azaldu duenez, "eta gehienak desgaitasuna duten pertsonen egoitzetan eta bizikidetza unitate txikietako egoiliarrak dira".


Kasu berririk ez asteburuan, 190,23raino gutxitu da intzidentzia - Usurbil - Noaua.eus\nKasu berririk ez asteburuan, 190,23raino gutxitu da intzidentzia\nNoaua Aldizkaria 2021-05-24 12:29\nCovid19 kasu berririk ez asteburuan Usurbilen, Eusko Jaurlaritzaren Osasun Sailak astelehen honetan ezagutzera eman dituen azken datuen arabera. 237,79tik 190,23raino murriztu da 100.000 biztanleko 14 eguneko koronabirusaren intzidentzia udalerri honetan. Eremu horian egoten segitzen dugu.\n0 covid19 kasu iragan ostiral, larunbat eta igandean Usurbilen. Osasun Sailak ez du koronabirus kasurik antzeman asteburuan udalerri honetan. Ondorioz, beheranzko bidean segitzen du 100.000 biztanleko 14 eguneko koronabirusaren intzidentziak. 190,23an da jada. Eremu horira igaro ginen iragan astean eta hala jarraitzen dugu.\nMaiatzeko lehen 23 egunetan 37 koronabirus kasu detektatu ditu Osasun Sailak udalerri honetan, 4 azken 7 egunotan. 12 azken 14 egunetan:\n-Andoain: 100,08 (duela astebetekoarekin alderatuta: 0,58. Azken 7 egunetan 8 kasu).\n-Astigarraga: 209,77 (duela astebetekoarekin alderatuta: 0,52. Azken 7 egunetan 4 kasu).\n-Hernani: 213,68 (duela astebetekoarekin alderatuta: 0,50. Azken 7 egunetan 10 kasu).\n-Lasarte-Oria: 178,52 (duela astebetekoarekin alderatuta: 0,51. Azken 7 egunetan 11 kasu).\n-Urnieta: 241,58 (duela astebetekoarekin alderatuta: 0,88. Azken 7 egunetan 5 kasu).\n-Usurbil: 190,23 (duela astebetekoarekin alderatuta: 0,43. Azken 7 egunetan 4 kasu).\nGipuzkoak ere berdin, eremu horian segitzen du. 100.000 biztanleko 14 egunetako intzidentzia metatuak beherantz segitzen du herrialdean; 222,08raino murriztu da azken 24 orduotan. 5.000 biztanletik gorako 2 udalerri ditu eremu gorrian, 2 laranjan, 27 horian eta 3 berdean.\n5.228 test egin dituzte azken 24 orduotan EAE mailan. 241 izan dira positiboak (%4,2); 88 Gipuzkoan, 125 Bizkaian eta 25 Araban. 3 EAE-tik kanpo bizi direnen artean. 16 pertsona ospitaleratu zituzten atzo, 124 daude ZIU-n. Puntu bakarraren azpitik izatea gomendatzen duten oinarrizko birsorkuntza tasa 0.93koa da gaur.\nIkastetxeei dagokienez, EAE-ko 49 ikastetxeetako 60 ikasgela daude itxita. EAE osoko 17.554 ikasgelen %0,34a.


Krisi kapitalistaren testuinguruko ofentsiba burgesa eta esperimentu-froga salatzeko elkarretaratzea : Ikasle Abertzaleak - Boltxe\nGaur, burgesiak hezkuntzan krisi kapitalistaren testuinguruan abiarazi duen ofentsiba eta esperimentu-froga salatzeko elkartu gara.\nAzken egunetan ikusi dugun moduan Hego Euskal Herriko hainbat institutu ireki dira; Eusko Jaurlaritzak martxan jarri zuen itzulera planaren ondorio. Behar akademiko handirik izan gabe ikasle langileok hurrengo urteko kurtso hasierara lagin gisa erabili nahi gaituzte. Hori dela eta, Ikasle Abertzaleok greba deialdi mugagabe deitu genuen, hain zuzen esperimentu hau geratzeko asmoz.\nZehazki hurrengoagatik burutu genuen greba deialdia: Klase presentzialen itzulera plana bertan behera uztea exijitzeko egin dugu greba. Horren ordez, ikasturte akademikoa amaitutzat ematea eta hirugarren ebaluazioko irakasgaien gaindipen automatikoa aplikatzea eta oporren ohiko iraupena errespetatzea exijitu dugu, klase telematikoetako edukia ebaluatzeko bermerik ez dagoelako eta klaseetara itzultzea langile klasearen aurkakoa delako.\nAlabaina, Selektibitatea prestatzeko urteroko borondatezko klaseak zein Lanbide Heziketetako azterketak dituzten ikasleek errefortzuko klase presentzialak izatea positiboa dela uste dugu, betiere segurtasun neurri aproposak aplikatzen badira eta asistentzia ez bada derrigorrezkoa. Badakigu Selektibitatearen izaera klasista eta arrotza dela, baina badakigu besterik gabe bertan behera uzteak ikasle langileongan eragin negatiboa izango duela ere. Beraz, ohiko Selektibitateren ordez ikasleoi erraztasunak emango dizkigun beste ebaluazio modu presentzial bat ezartzea aldarrikatzen dugu.\nHala eta guztiz ere, kontuan eduki behar dugu, oraindik ere, heziguneen irekiera posible dela eta ez badituzte ezarritako neurriak betetzen irekiera gauza dadin, aurrean izango gaituztela!\nEsan bezala, kurtsoaren berrezarpen faltsu hau normalitate berriaren aplikazio saiakera gisa ulertzen dugu, azken honek hainbat erreforma justifikatzeko balio izan dueta; Ikasketek kalitate galera orokorra izaten ari dira. Gizarteko esparru guztietan eragingo duen proletariotzaren sakontzeak hezkuntzaren kalitatea are gehiago kolpatuko du: lan eta ikas-baldintzen okertzea, ikasketa kostuen handitzea, arrakala digitala, segregazioa eta abar luze bat.\nHezkuntza pairatzen ari den informatizazioa eta ikasleon kontrol soziala intentsifikatu egin da ere. Ikasketa prozesua geroz eta mendekoagoa da, Google bezalako korporazio handiekiko, azken horiek hezkuntzan duten interbentzio teknikoaren gaitasuna handituz. Era berean, kontrol sozialerako teknologien pisua handitzea aurreikusten dugu, Inika eta Alexia bezalako aplikazioen bitartez, esaterako.\nHorri guztiari aurre egiteko, hezkuntzaren gaineko langile kontrolaren beharrizana nabarmendu nahi dugu, ikasle langileon defentsarako berme bakarra da-eta, hala nola, kalitatezkoa eta unibertsala izango den hezkuntzaren eraikuntza ahalbidetzen\nHau guztiagatik, argi izan dezatela ez orain ezta hurrengo kurtsoan ere, ikasle langileon aurkako erasorik onartuko dugunik! Ikasle langileon defentsa gauzatzeko eskura ditugun baliabide guztiak artikulatuko digutula, langileok ez ditzagun ondorioak ordaindu!\nGora ikasleon borroka!


Mikroskopio - Wikipedia, entziklopedia askea.\nMikroskopioa (grezieratik: μικρόν, mikron, "txikia" + σκοπεῖν, skopei, "begiratu") begi hutsez ikusi ezin daitezkeen gauza txiki-txikiak begiratu eta aztertzeko tresna optikoa da.\n2 Teoria zelularra\n3 Mikroskopio motak\n3.1 Mikroskopio optikoa\n3.2 Mikroskopio elektronikoa\nLehen erabiltzaileen artean Zacharias Janssen (1590) eta Galileo Galilei (1609) aipatzen dituzte. Anton van Leeuwenhoek-ek mikroskopio optiko sinplea asmatu zuen 1674an eta Ernst Ruskak mikroskopio elektronikoa 1931an.\nLehen mikroskopioen laguntzaz, XVII. mendean zelulak aurkitu ziren. Horrela, 1860an Matthias J. Schleiden, Theodor Schwan eta Rudolf Virchow zientzialariek teoria zelularra proposatu zuten. Teoriak honela dio:\nIzaki bizidun oro zelulaz osatua dago.\nIzaki bizidunen oinarrizko unitatea zelula da.\nZelula guztiak beste zelula batetik eratorriak dira.\nBegi biko mikroskopio optikoa\nMikroskopio optikoak, argiaren uhin-luzera ikusgaiak erabiltzen dituelako, mikroskopio mota errazena eta hortaz erabiliena da. Azken ikerketen arabera, mikroskopio sinpleenek, baita leiar txikiak dituztenek ere, irudi izugarri gardenak eman zizkieten zientzialari aitzindariei. Gaurko mikroskopio elkartuek, hau da, leiar hurrenkerak dituztenak, zientzia arlo ugaritan dira erabilgarri, batez ere biologia eta geologian.\nZati optikoa: Zenbait leiar mota desberdinez osatua dago.\nZati mekanikoa: Zati optikoak funtzionatzeko beharrezko gainontzeko tresnak dira.\nDiafragma: behetik sartzen den argi kantitatea doitzeko.\nKondentsadorea: laginaren gainean argi izpiak kontzentratzeko.\nObjektiboa: laginetik igarotako argiaren irudia handitzeko.\nOkularra: irudia islatu eta handitzeko.\nLagina: begiratu nahi duguna. Porta batean jartzen da eta normalean hobeto ikusteko tindatu egiten da. Lagina ikusteko prestaketa bat egin behar da: Ehun batean dauden zelulak ikusi nahi baditugu lagina oso fina izan behar da argiak zeharkatu ahal izateko. Laginak mozteko mikrotomo izeneko makinak erabiltzen dira. Eta zelulak likido batean badaude, likidoa portan zabaldu behar da. Lagina ikusi aurretik zelularen finkapena egin behar da. Horretarako alkohola edo formaldehidoa erabiltzen da. Produktu hauek tindaketan ere lagunduko dute. Zelularen ikusi nahi dugun zatiak koloratzailearekin (adibidez metileno urdina) erreakzionatzen du. Amaitzeko, lagina estali behar da ezer gerta ez dakion.\nIkusten den irudia, lagina baino handiagoa da eta alderantziz dago.\nDiafragma - Kondentsadorea\nSakontzeko, irakurri: «mikroskopio elektroniko»\nMikroskopio elektronikoak argi izpiak erabili ordez elektroi izpiak erabiltzen ditu. Elektroiek, argi ikusgaiak baino uhin-luzera askoz txikiagoa dutena, bereizmen handiko irudiak ahalbidetzen ditu. Honetan, optikoan baino 200 aldiz handiagoa ikusten da irudia. Gailuaren tamaina ere askoz handiagoa ere bada.\nElektroi izpiak hutsetik igaro behar du, aire molekulek izpia sakabanatu baitezakete. Azeleragailu batekin, elektroi-kanoitik ekoizten diren elektroien abiadura handitzen da. Elektroi hauek eremu elektromagnetikoei esker nahi den lekura bidaltzen dira. Hauek lagina zeharkatu eta atomoekin topo egitean ibilbidea aldatzen dute. Lagina, kobrezko sare baten gainean jartzen da.\nMikroskopioaren zatiak: Elektroi kanoia, elektroi izpia eta lagina.\nFase kontrasteko mikroskopioa\nAzken aldaketa 3 apirila 2022(e)an, 19:46(e)tan\nOrriaren azken aldaketa: 3 apirila 2022, 19:46.


E3 BinckBank Harelbeke 2019: Stybar txekiarra nagusitu da\nTxekiarrak Belgikako errepideetan denboraldi honetan lortu duen bigarren garaipena izan da gaurkoa, duela hilabete Het Nieuwsblad zirkuitua bereganatu baitzuen.\nZdenek Stybar, besoak gora garaipena ospatzen. Argazkia: EFE\nE3 Harelbeke, Flandeseko harbidearen klasikoa\nZdenek Stybar txekiarrak Deceuninck-Quick Step taldearen nagusitasuna berretsi du E3 BinckBank Classic sarian. Txirrindulariek 204 kilometro bete behar izan dituzte Harelbeke (Belgika) hirian hasi eta amaitu den lasterketa osatzeko.\nStybarrek Belgikako errepideetan denboraldi honetan lortu duen bigarren garaipena izan da gaurkoa; izan ere, duela hilabete Het Nieuwsblad zirkuitua bereganatu zuen.\nOraingo honetan, txekiarrak bere abiadura baliatu du probako azken metroetan, bost kideko taldetxoko azkarrena izateko. Bere atzetik sartu dira, hurrenez hurren, Wout Van Aert (Jumbo-Visma) eta Greg Van Avermaet (CCC).\nStybarren garaipena talde-lanaren emaitzak ekarritako saria izan da. Bob Jungels taldekideak lasterketako saiakera serioenetakoa egin du azken 60 kilometroetan. Aitzitik, proba irabazteko faboritoz osatutako talde batek harrapatu du helmugara heltzeko zazpi kilometroren faltan. Orduantxe iritsi da Stybarren txanda klasikoaren palmaresean Niki Terpstraren lekua hartzeko. Terpstra aurten Direct Energie taldean baldin badago ere, joan zen urteko garaipena Quick Stepeko taldeko kide gisa lortu zuen.


Teknikari taldea - Inargest, S.L. - Ingeniería de edificación y obra civil\nInicio > Enpresa > Taldea\nGure nortasun agiri garrantzitsuenak erakusten dituztenak INARGEST osatzen duten teknikariak dira, beraien jarrererakin praktikan jartzen dituztelako: taldekako lana, hurbiltasuna, zerbitzurako bokazioa eta kalitateri buruzko konpromiso zehatz bat, Egituretako Aholkularitza esparruan ( Eraikintza eta lan zibiletan ) lortutako ISO 9001:2008 zertifikazioak adierazten duen bezala.\nINARGEST-en Teknikari taldea Industri Ingeniariek osatzen dute gehien bat, bai goi mailakoak zein erdi mailakoak. Esperiantzia luzea izateaz gain beste teknikari batzuekin ( Proiektistak, Delineanteak eta abar) zein beste esparruetako kolaboratzaileekin ( Bide eta Portuetako Ingeniariak, Arkitektoak, goi eta erdi malaiakoak....) lan egiten ohituta daude. Horrela jakintza alor ezberdin batzen duen talde bat osatzen da. erreferentzia haundikoa bai egituretako kalkuluak garatzen zein beste Arkitektuera eta Ingenieritza proiektu eta zuzendaritza lanetan.\nJUAN RAMON AURREKOETXEA AURREKOETXEA\n• TITULAZIO AKADEMIKOAK:\n-Industri Ingeniari Doktorea\n-Sistema Mekaniko eta Egituretako Ingeniaritza arloko Ikerteketa Aurrretuetan Diplomatua.\n• LAN ESPERIENTZIA:\n-1989tik 1999garren urterarte Egituretako Ingeniari bezala LABEIN Zentro Teknologikoan eta beste Ingenieritza enpresetan.\n-1999tik aurrera INARGEST, B.M., Eraikintza eta lan zibiletarako Ingeniaritzaren Fundatzaile eta Zuzendari orokorra bezala.\n• ASOZIAZIO TEKNIKOETAKO KIDETZA:\n-ACE. Egituretako Aholkularien Asoziazioko bazkide profesionala.\n-ACHE. Hormigoiaren Zientifiko-Tekniko asoziazioko bazkide kolektiboa INARGEST bezala.\n• IKERKETA MAILAN ETA IRAKASKUNTZAN ESPERIENTZIA:\n-1993-94 kurtsotik 1997-98 kurtsorarte Irakasle asoziatu bezala, Bilboko Ingenieritza Goi Eskolako Teknikoan, Adierazpen Grafiko eta Ingenieritza Proiektuetako sailan.\n-1990 eta 1996 urteen artean LABEIN Zento Teknologikoan ikertzaile bezala haritu izana I+G proietuetan. Europa mailako ikerketa proiektu batzuetako arduraduna izana, baita atzerriko zentroetan egona.\n1999 garren urtetik eraikuntzari zerbitzeko zaletasunarekin


Amets Arzallus - Biografiak - BDB. Bertsolaritzaren datu-basea\n1983\tHendaia\t+ Hendaia < Lapurdi Itsasegia < Lapurdi < Euskal Herria\nKazetaria: Egunkaria, Ekaitza, Gaztetxulo, Euskadi Irratia, Berria, Xirika, Argia...\nHan bizi ez bada ere, Hendaia bere jaioterritik ez da gehiegi urruntzen. Ikasketak Seaskako ikastoletan egin ondotik Leioara joan zen kazetaritza ikastera. Nagusiki bertsolaritzan aritzen da egun, baina tarteka kazetaritza edo idazle lanetan ere bai.\nJexux Arzallus bertsolari goiaztarraren semea izaki, etxean bertso giroa izan du eta txikitatik hasi zen kantuan.\n2013ko Bertsolari Txapelketa Nagusia irabazi zuen Amets Arzallusek eta txapeldunorde izan zen 2009an; 2005etik final guztietan aritu da. Lapurdi, Baxenebarre eta Zuberoan egiten den Bertsulari Xapelgoari dagokionez, 2008koa, 2010ekoa eta 2012koa irabazi zituen, eta Nafarroako txapeldun ere izan zen 2000tik 2003ra bitartean jokatu ziren lau txapelketetan.\nBeasainen, 1992an: Gipuzkoako Eskolarteko Txapelketako kanporaketan taldeka (Itsaso Arzallus eta Sustrai Colina taldekide zituela)\nIllimani: Boliviako izpiak eta hizkiak (2006. Argia). Txomin Txueka eta Amets Arzallus\nHerri Urratseko CDan (1996): kantarietako bat zen\nGazte-gaztetatik bertsotarako abilezia harrigarria izan du Ametsek. Nerabe baino ez zela, plazarik ezagunenetan heldutasun handia erakutsi zuen. Eskola zaharraren moldean baina ikuspegi modernotik kantatzen du. Bertsolari bizia da, bizi-bizia, eta Joxe Agirreren bertsokera du maiteen.


Ingurune naturala — Elgeta Udala\nHemen zaude: Hasiera → Ezagutu → Ingurune naturala\nElgeta mendi eta paisaia zoragarriz dago inguratuta. Hemen dituzue ingurune naturaleko mendi ibilbide desberdinak:\nPilotalekutik abiatuko gara beherantz egiten duen zementuzko pista hartuta. 200 bat metrora bidegurutze bat aurkituko dugu; gu, ordea, beherantz jarraitu eta berehala Lapurdi-Goikoa eta Lapurdi-Bekoa baserrien ingurura helduko gara.\nHemen, Intxortaren hegalean jaiotzen den errekasto zoragarri batekin topatuko gara. Noranzko berari segituz, ibaiaren ibilbideari alegia, bertako landareria oparoan pausatzen diren txorien txorrotxioak entzunez, Urbedeinkatu baserria aukituko dugu. Aurrean, errota izan zen eraikina ere badago. Gaur egun, ordea, bertan behera utzita dagoen baserri bat topatuko dugu.\nAixolako urtegiaren ondoan gaude eta, ia presa guztiak bezala, inguratzeko aukera daukagu. Gutxi gorabehera 4.200 metro luze da eta edozein noranzkotan eman diezaiokegu buelta, edonola ere baserri zaharrera itzuliko garelarik. Bide beretik, ibaian gora, itzuliko gara Elgetara.\nFitxa teknikoa: ibilbidearen luzera: 8 km / iraupena: 2 ordu / zailtasuna: tartekoa.\nElgetatik Eibarrerako bidea hartu eta kilometro bakarrera, Karabieta gaina baino lehen, eskuineko zementuzko pista bat hartzen da.\nPista honetatik zehar Azula eta Beizu baserrietara joango gara. Aurrerago, pinudien artetik Bergarako bailararen ikuspegi zoragarriak ikusiko ditugu eta eskuinaldetik Aizkorri eta Aralar mendizerrak.\nKilometro batera bidea bitan banatzen da. Ezkerrekoa hartuz gero, 1.300 metro ibili ondoren, lurrezko pista bat hartuko dugu ezkerretara eta, malda polit bat igo ondoren, Azkonabieta mendiaren azpiko muino batera iritsiko gara.\nLausirianen (altzifreak) baso baten ondoan, eskuineko pista hartuko dugu; bertatik Iparraren (Debabarrena) panoramika paregabea agertzen da eta, zerua garbi dagoenean, baita itsasoa ere. Pistan aurrera eginez 100en bat metro igotzen baditugu, mendia inguratuko dugu izei eta pago-baso zoragarriak zeharkatzen dituzten bidexketan zehar.\nIbilbidearen gune honetan Antenetara eramango gaituen zementuzko pista batekin egingo dugu topo. Gune honetan, ezinbestekoa da geratu eta paisaia dotorea ikustea: hegoaldean Intxorta, Udalaitz, Anboto eta Gorbea; mendebaldean Egoarbitza, Oiz eta abar. Pista horretan behera eginez Karabieta gainera helduko gara.\nPuntu honetan Elgeta eta Eibar uztartzen dituen eskualde-errepidea aurkituko dugu; Elgetarantz hartu eta 1,5 km pasatxo egin ondoren abiapuntura ailegatuko gara.\nFitxa teknikoa: ibilbidearen luzera: 7'5 km / iraupena: 2 ordu / zailtasuna: tartekoa.\nElgetatik Eibarrera doan eskualde-errepidea hartuko dugu. Larrabil Zearrako bidegurutzea pasatu ondoren, metro gutxira, 2. puntura helduko gara. Bidezidor honek mendi-hegalean gora egiten du, besteak beste, Bergarako bailara, Irimo mendia, hondoan Aralar mendizerra, Aizkorri mendizerra eta abar erakusten dituelarik. Horrela Lepasolora helduko gara, eta aurrezko pista jarraituko dugu, pinu eta alertze artean. Orduan Egotxeaga auzoan bukatzen den errepidea zeharkatu eta lurrezko pista bat hartuko dugu; bertan gora eginez, orain etxola bihurtuta dagoen zurezko lehortegia aurkituko dugu.\nMetro gutxi batzuk aurrerago, pinu, izei, gaztainondo, haritz eta abarren haztegi bat agertuko zaigu ezkerretara. Aurrera jota eta malda txiki bat igo eta gero, Eguarbitzaren barrenera ailegatuko gara. Hemen, untzi-gilaren formako kare-harkaitzaren hegalean, gaur egun elkarte-funtzioak betetzen dituen ardientzako txabola bat dago eta baita landa txiki bat ere, atseden hartzeko oso aproposa.\nMendi-puntara igo nahi badugu, mendiaren iparraldeko bidexka hartu behar dugu, hau da, txabolaren atzetik eta eskuinetik doana. Kontu pixka batekin eta oinetako egokiekin hamar-hamabost minutuan goian egongo gara. Bertatik ikusten dena paregabea da eta, edozein aldetara begiratuta ere, gure inguruko mendirik esanguratsuenak ikusiko ditugu eta, eguraldiak lagunduta, baita itsasoa ere.\nHegoaldetik behera eginez, txabolara iritsiko gara berriro eta, beherago oraindik, bidegurutzean bertan, bi aukera izango ditugu: asfaltatutako errepidea hartu eta ezkerraldetik Elgetara joan edo igoeran hartutako maldak jaistea. Gune horretan eskuinera doan pista hartzen badugu, 15 minutu baino lehen Larrabil-Zearra auzora ailegatuko gara. Auzo honetan ongi zaindutako eta oraintsu berriztatutako baserriak daude. Hemendik herrira osteratxo bat baino ez dago; izan ere, 10 minutu eskasera plazara edo abiapuntura helduko baikara.\nElgetatik irten eta Arrasatera garamatzan errepidea hartuko dugu; ezkerretara Bergarako bailara eta Gorla nahiz Elosuko mendiak ikusiko ditugu. Ibilaldea goizean eginez gero eta eguraldiaren arabera (udaberrian edo udan), Bergarako bailara lainoz erabat estalita ikusi ohi da, laku handi baten antzera. Kilometro batera bidegurutze bat agertuko zaigu. Bertan Arrasaterako errepidea utzi eta ezkerretara hartuta, metro gutxi barru beste bidegurutze bat ikusiko dugu.\nBigarren gurutze honetan ere ezkerrera ematen duen bidea hartu behar dugu eta 150 metro eginda Asentzioko parkera iritsiko gara. Parkean, besteak beste, erretegiak, mahaiak, iturria, haurrentzako parke txikia eta, nola ez, parkeari berari izena ematen dion baseliza aurkituko ditugu. Hori guztia azpiegitura artifizialari dagokionez; zeren eta, izadiari dagokionez, pago hostotsuak, arrantzan ere egin daitekeen urtegia eta ikuspegi aldetik paradisua ematen duen ingurunea (Udalaitz, Anboto, ...) eskaintzen baitizkigu.\nItzulera, etorritako leku beretik edo ondorengo ibilbide hau hartuta egin dezakegu: parke horretatik irten eta Bergarako bailararanzko pista bat hartzen badugu, 250 metro ingurura, Udaixa baserria aurkituko dugu.\nGune honetatik oso hurbil eta pinudi idorren gerizpean zehar 300 bat metro eginda, Olatza baserria dago. 500 metro ingurura, Elgeta Arrasaterekin elkartzen duen errepidera garamatzan bidegurutzea aurrez aurre topatuko dugu. Eskuinaldera, jada, abiapuntua ikusiko dugu, hots Elgeta.\nFitxa teknikoa: ibilbidearen luzera: 4 km / iraupena: ordu bat / zailtasuna: baxua.\nElgetan Arrasaterantz hartu, Salbador kalearen amaieran errepide asfaltatua utzi eta Salbatzailearen baselizara garamatzan zementuzko pistatik abiatuko gara. Baseliza hori ia guztiz berriztuta badago ere, aldareko hormatala galdu egin da erabat. Baseliza hori baino zertxobait lehenago, eskuinaldera dagoen zementuzko bidetik joko dugu Artzuategi baserrira eta ur-depositura.\nGune honetan zementuzko pista bukatu egiten da eta pagadi txiki baten beheko aldetik iragaten den lurrezko bati helduko diogu. Gero errekasto bat zeharkatu eta, koniferoen basoetan barrena gutxi gorabehera kilometro bat egin ondoren, mendiaren ipar-hegalean leunki gora eginez, basoaren argigune batera heltzen da. Inguru honetatik Elorrio, Udalaitz, Anboto, Durangaldea eta abarren ikuspegi dotoreak ikus ditzakegu. Ondoren, nahiko aldapatsua den mendebaldeko hegala igotzen 10-15 minutu inguru eginez gero, Intxorta mendira helduko gara eta han haize-orratz ospetsua ikusiko dugu.\nTontorretik, Ekialdeko maldan behera, Intxorta-txikirantza jaitsiko gara. Mendi esanguratsu eta ospetsu honetan eta Intxortan gudari ugari zendu ziren; izan ere, azken gerra zibilean, fronteak 6 hilabetean zehar eutsi baitzien arerioen hegazkinen eraso bortitzei. Hemen, lurrezko pista bat hartu eta asfaltatutako errepide baten bidegurutzera helduko gara. Gune honetan, Elgetara itzuli edo metro gutxira dagoen asentzio parkea ikusteko aukera dugu.\nFitxa teknikoa: ibilbidearen luzera: 5 km / iraupena: 2 ordu / zailtasuna: tartekoa.


Euskal Herria Bildu - Jule Goikoetxea: "Amaiur herrigintzan oinarritzen da, bai, baina baita estatugintzan ere, Euskal Herriaren estatugintzan"\nJule Goikoetxea: "Amaiur herrigintzan oinarritzen da, bai, baina baita estatugintzan ere, Euskal Herriaren estatugintzan"\nJule Goikoetxeak Beasainen esandakoa:\nEmakumeok, gazteok, langileok, aldaketa exijitzen degu, eredu politiko eta sozioekonomikoaren aldaketa. Eta hori da AMAIURREN gaudenon helburua.\nAMAIUR osatzen degunok, zuekin guztiokin, ALDAKETA ekarriko degu, herritarron partehartzean oinarrituta, parekidetasunean, aberastasunaren banaketan… langileon eta langabetuen artekoa, baita adinekoen eta gazteon artekoa, eta noski kanpotik etorri eta hemen, zailtasunak zailtasun, bizi direnen artekoa.\nAMAIUR Herrigintzan oinarritzen da.…BAI, baina baita estatugintzan ere, Euskal Herriaren estatugintzan,\nEta AMAIUR DA beraz, Euskal Herri librea eta sozialista eraikitzeko, nazio jatorra eraikitzeko, TRESNA bakarra.\nHORREGATIK joan behar gara Madrila, AMAIURREK ozen eta garbi adieraziko DU, Euskal Demokrazia euskal herritarrona dela, eta ez Extremadurak, ez Murtziak, ez Madrilek, ezin dutela GEURE ETORKIZUNA baldintzatu! Geurea dena lapurtu!\nDemokrazia ez da kiloka pisatu eta banatzen den gozoa: DEMOKRAZIA ezin da salerosi!\nAMAIURREk argi esango dio Espainiako Estatuari, jatorki bada ere, Euskal Herritarron eskubideak ez direla beren negozioen lehengaia. Euskal nortasuna ez dela negoziagai, EZ HERRITARRON ESKUBIDEAK EZTA EUSKAL herriarenak ERE.\nEAJkoek ozen diote beraiek izan direla Euskal Nazioa eta Euskal herritarron eskubideak defendatu dituzten BAKARRAK: Lan Erreforma, beren eta CIUren abstentziokin, onartu zenean bezela, 33000 langabe ekarri zizkigun ERREFORMA. Euskal Herritarron eskubideak finantza interesekin identifikatzen dituzte nonbait.\nHori bukatu da, AMAIUR da AUKERA BAKARRA gazteon, emakumeon, langabetuen eskubideak bermatzeko, Aberastasunaren banaketa justuan oinarrituriko eredu soziala lortzeko.\nMurrizketa sozialen ERANTZUNGO DU.\nETA Pertsona guztion Euskal Herria eraikitzeko BIDEAN, BEHAR ADINA zubi eraikiko ditugu. GUK, ZUEK, GUZTIOK, HERRITAR GUZTIEKIN, eragile sozial guztiekin, zubi sozialak, moreak eta gorriak, kolore guztietakoak, ERROMAKO ZUBIA hainakoa…\nEkin diezaiogun ba AUTODETERMINAZIORA eramango gaituen ZUBIARI! EKIN AMAIURRI! Gora Amaiur!


Maiatzaren Lehenak ere lortzen ez duena lortu du koronabirusaren pandemiak: sindikatu guztiak elkartzea. Sektore publikokoak, behintzat. Hezkuntzan bat eginda dabiltza azken egunetan, ikasturte hasierarako segurtasun neurriak adosteko borondate eske, batetik; dagoeneko sumatzen hasiak diren murrizketei aurre egiteko, bestetik. Osasun arloan, gutxitan ikusten den bezalako batasun irudiak ikusi ziren atzo Arabako, Bizkaiko eta Gipuzkoako osasun zentroen atarietan. Sektoreko sindikatu guztiz gehienak, erizain eta medikuenak barne, osasun sistema publikoari egindako murrizketak eskutik salatzen. Administrazio horiek ez dute ezagutu koronabirusaren pandemiarena bezalako zezenik, eta ulertzekoa da hura kudeatzeko zailtasunak izatea. Gutxi edo gehiago, zuzenean edo zeharka, administrazio eta gobernu guztiek aitortu dute ez zeudela prestatuak eta ez zutela baliabiderik horrelako krisi bati aurre egiteko. Eta osasun arloko profesionalek gehiegi kexatu gabe egin dute beren lana; gaixoei laguntzea zuten lehentasuna. Baina orain, beste fase batean, kontuak eskatzeko ordua dela iritzi diote antza, eta salaketa gogorra egin dute: «Osakidetzak bakarrik utzi gaitu, eta beharginen esfortzuari esker soilik egin ahal izan diogu aurre pandemiari». Sektore publikoko sindikatuen artean diferentzia asko badira, baina sistema publikoaren defentsan elkartu dira. Txartel ugari idatzi dituzte, eta horietako batzuetan: Propaganda gutxiago, baliabide gehiago. Ez da lelo okerra hauteskunde kanpainarako.


Xaporrak zarauztarren babesa jaso du semea ezagutzera ekarri dutenean | kalaportu, itsasontzi gorri bat...\nXaporrak zarauztarren babesa jaso du semea ezagutzera ekarri dutenean\nSalaketa anonimo eta faltsu baten ondorioz iazko apirilaren 27az geroztik Espainiako kartzeletan bahituta eta herritik urrun duten Haritz Gartxotenea Xaporra preso politiko zarauztarra etxera ekarri dute gaur, duela aste batzuk jaio zen Ekhi semea ezagutzera.\nXaporrak bi ordu egin ditu etxekoekin eta senideekin, eta heldu denean zein berriro bueltan eraman dutenean zarauztarren babesa eta maitasuna jaso du etxe atarian.\nEspainiako Polizia Autonomikoak, oraindik ere zakur amorratuen antzera ibiltzen ez duela ahaztu erakutsi du berriro Zarautzen, bildutakoen artean porrazoka. Nik bi jaso ditut, izterrean eta eskumuturrean, baina merezi izan du: autoaren leihotik bertatik bertara Xaporra agurtzea, maitasunez betetako musuak bidaltzea eta haren irribarrea bueltan jasotzea ezin ederragoa izan da.\n[ Haritz, Ekhi eta Oiartz. Argazkia: @JoaquinFerrera ]\nMAITE HAUGU, XAPORRA!!!\nEspainiako Polizia Autonomikoak egurra eman zidan momentua ere filmatu zuen Argazki Press agentziako Gorka Rubiok bideo honetan.\n« Elurretan Esto es lo que le hacemos a la prensa »\nData : 2012/02/14\nAtalak : bideoak, euskal herria, zarautz\nibai (22:05:48) :\nMila esker bertan egon zareten guztio Xaporraren senideon partetik. Semea ezagutzeak eta gu guztion babesa jasotzeak emango dio aurrera jarraitzeko indarra, ziur!\nStinson (04:12:36) :\nMexikotik, asko poztu nau beri hau jasotzeak, animo Xaporra eta animo bere senideok!\nIra (09:23:15) :\nOso une hunkigarria izan zen hura. Buru gainetik oin azpiraino dardaratxua…oraindik uhinak jarraitzen digu martxan. Xaporra eta Labi, eutsi! milesker kalaporturi, Xaporrari irribarrea eskaini eta bizipenak gurekin konpartitzeagatik. Ekhi, xalau!


txintxarri.eus: Paperean idatzitako istorioak, oholtzara\nPaperean idatzitako istorioak, oholtzara\nEtxeko gaztetxoenek larunbat arratsalde ederra pasa dute Manuel Lekuona kultur etxean. Mons Dansa konpainiaren 'Wabi Sabi' ikuskizunaz gozatu dute\nTxintxarri 2018/05/6 20:12\nMarrazkilari, idazle eta poetek, behin betiko marrazki, liburu eta poesiak plazaratu baino lehen, hamaika zirriborro eta istorio eramaten dituzte paperera. Mahai gainean geratzen dira horietako asko, zortea baldin badaukate; zaborrontzira joaten dira beste asko, zimurtuta, tolestuta. Paperezko istorioak dira. Kontakizun horiek oholtza gainera eramaten ditu Mons Dansa konpainiak, Wabi Sabi ikuskizunean. Etxeko txikienek primeran pasa dute antzerkiarekin, larunbat arratsaldean, Manuel Lekuona kultur etxean.\nPaperetik sortzen diren istorioak topatzeko ideia abiapuntutzat hartu, eta hainbat euskarri erabilita (dantza, bideoak, magia eta umorea), oraindik "amaitu gabe" dauden bi pertsonaien istorioa kontatzen du ikuskizunak. Ez dira perfektuak, ez dira behin betiko lan horretan azalduko diren pertsona idealak, baina lortu dute paper horretatik, ahanzturatik ihes egitea. Lurrean botata edota paperontzian topatzen dituzte istorioak jasotzen dituzte orain, haiekin jolastu eta bizitza berri bat emateko.


«Kobak arriskua badu, hori harrobian dihardutenen ardura da» | AMIGOS DE PRAILEAITZ\n«Kobak arriskua badu, hori harrobian dihardutenen ardura da»\nabril 14, 2007 · Filed under PRENSA\nBERRIA Osteguna, 2007ko apirilak 12\nXabier Peñalver: «Kobak arriskua badu, hori harrobian dihardutenen ardura da»\nGipuzkoako Foru Aldundiak Praileaitzeko indusketak eteteko proposamena egin dio Aranzadi elkarteariDonostia\n«Gu aztarnategia ikertzen ari gara, harrobia da kontserbazioarekin zerikusia duena». Xabier Peñalver Praileaitz I Debako aztarnategia kudeatzen ari den zientzialari taldeko zuzendariak ez du zalantzarik: Aranzadi egiten ari den indusketa lana ez da Praileaitz kaltetzen ari, «kobazuloaren kontserbazioaren gorabehera ez dago gure jardunarekin lotua».\nGipuzkoako Foru Aldundiak, hala ere, Praileaitzeko indusketa lanak behin-behinean bertan behera uztea proposatu dio Aranzadiri, Noticias de Gipuzkoa egunkariak argitaratu duenez. Goi Paleolitiko garaiko aztarnategi garrantzitsuaren kontserbazioa eta babesa azter dezaten nahi du. Zientzia elkarteak lan horretan jarduteko proposamena egin du Aldundiak, Imanol Agote Kulturako zuzendari nagusiaren bidez. 2007rako lehentasuna kobaren «kontserbazioa eta babesa» izan behar dute, haren proposamenaren arabera. Sasiola harrobiaren jardunak -etengabeko leherketak medio direla- Praileaitzen eragin ditzakeen ur filtrazioen eta lur mugimenduen inguruko azterketa bultzatu nahi dute. «2008an, 2009an edo aurrerago jarrai dezakete indusketek», Agoteren arabera. Kobaren eta ingurunearen babesa «presazkoa» jotzen du. «Haitzuloaren kontserbazioari dagokion arriskua badago, arrisku horri erantzuten jarri behar dugu arreta».\nForu Aldundiaren proposamena jakinarazi dela-eta, Xabier Peñalver Aranzadiko kideak ezustea azaldu du: «Ez nuen uste gai hau prentsara aterako zenik, uste nuen gure artean hitz egitekoa zela, zuhurtasunez». Zuzenean baieztatu gabe, ez du berria ukatu: «Beraiek gauza berria proposatu digute orain, baina nire ustez gauzak bereizi egin behar dira: bat da indusketa arkeologikoa eta bestea kobaren kontserbazioa». Aranzadiren lana ez da koba kaltetzen ari indusketa zuzentzen ari den zientzialariak garbi utzi duenez: «Ez dut uste inor ausartuko denik hondatzearen arduradunak gu garela esaten». Edozein modutan ere, kaltea baldin badago Aranzadiko kideak «lekukoak» besterik ez direla dio. «Beharbada batek edo bestek ez du atsegin gu lekukoak izatea».\nForu Aldundiak egindako proposamenari lotuta, Aranzadi Praileaitz I aztarnategiko indusketa lanetan jarraituko ote duen galdetuta, Xabier Peñalverrek ez du erantzun argirik: «Foru Aldundiaren komunikazio bat izan dut hainbat konturen inguruan, Debako alkateak izan duen moduan, baina ez naiz hori prentsan azaltzearen aldeko. Edozein modutan ere, proposamen berriak hitz egiteke daude».\nAranzadiko kideak zuhurtasun handiz hitz egiten du Praileaitz I eta Sasiola harrobiaren inguruko auziari buruz, baina aldi berean hausnarketa argiekin: «Babes eta erregenerazio neurriak proposatzen ari badira, zerbait hondatzen ariko da, ezta?». Aranzadiko kideak ongi ezagutzen du Praileaitzen egoera, eta baita Sasiolako harrobiaren jarduna ere. «Astean bitan egiten dituzte leherketak. Ez dakit zenbat metrora, dakidana da abisua eman ondoren, kobatik atera behar izaten dugula, eta eztanda entzun eta gero itzultzen garela».\nPRAILEAITZEN MENDIA IZAN ZENA. Praileaitz I bakarrik ez, ingurunea ere iraunarazteko neurrien inguruan eztabaida bizia dago. «Leizearen ingurune kultural garrantzitsua iraunarazteko neurriei buruz hitz egin behar da. Deba ibaiaren goialdean geratzen den mendi tarte estua hor baitago oraindik, Praileaitzen mendia izan zena. Luze gabe ibaira jaisteko delta hegoa beharko dugu…». Nolanahi ere, Peñalverrek behin eta berriro dio kontserbazioaren eta indusketaren gaiak ez direla bera. «Aranzadik esana du bere iritzia jakinaraziko duela kontserbazioaren inguruan». Zientzialariak ez du ezkutatzen jarrera eszeptikoa: «Okerrena da badakigula harrobia gogor ari dela berean. Guk pentsatzen dugun bitartean, beraiek ekin egiten diote, hori horrela da. Birlandaketaz hitz egiten ari da orain, baina nekez izango da halakorik haitzuloaren alboan harkaitz-pareta bertikalak uzten badira. Arrokak lehertzea eta erregenerazioa osagarri ikusten dituzte antza, baina ez indusketak egitea eta erregenerazioa. Beharbada, ikertzaileak eta harrobia ez gara izango osagarriak».\nEtzi, Praileaitzera itzuliko dira Aranzadiko zientzialariak. «Xamanaren arrastoa jarraitzeko saioan ari gara. Egunotan okre batzuk agertzen ari dira, eta sarreran agertu zirenei edo barrualdeko paretako pinturei dagozkien jakin behar dugu. Haiekin gorputza margotuko zuen pertsonaia hark. Ikerketa horiek ez dute kaltetzen, alderantziz baizik». Kobaren kontserbazioaren aldeko neurriak hartu beharrak zerk edo nork eragin duenari buruz hitz argiak ditu: «Leizezuloak eta haren inguruneak arriskua baldin badute, hori ez da indusketan ari garenon ardura, harrobian dihardutenena baizik».\nZientzialariak zuhurtasunaren beharrari erreparatzen dio etengabe «gertatzen ari dena» azaltzeko. «Niri ez dagokit hemen gertatzen ari dena azaltzea, norbaiten lana izango da hori, baina ez gurea. Gu indusketan ari gara, hango lekuko izaten ari gara, eta prentsaren bidez egin beharrean txostenen bidez egiten dugu hori».\n«Erregenerazio eta babes neurriak proposatzen ari badira, zerbait hondatzen ariko da, ezta?»\n«Ez dut uste inor ausartuko denik esaten haitzuloa hondatzearen arduradunak gu garela»\nPraileaitz aztarnategiko zuzendaria


EUSKARA BATZORDEA: diciembre 2012\nPublicado por haur hezkuntza en 7:51 No hay comentarios:\nERREALEKO BI JOKALARI GUREKIN EUSKARAREN EGUNEAN\nMusikarien doinu alaiek lagundurik bildu ginen denok gimnasioan. Dantzarien eta bertsolarien saioen ondoren, hara! Elustondo eta Agirretxe, gure artean azaldu ziren! FUTBOLEAN ERE EUSKARAZ egitea ze garrantzitsua den esan ziguten, eta mailaka ikasleek argazkiak atera zituzten. Denen eskura jarriko genituela esan genizuen, eta hementxe dituzue!!\nPublicado por haur hezkuntza en 7:17 No hay comentarios:\n4., 5. ETA 6. MAILAKOEN IRRATSAIOAK\nAzaro eta abenduko irratsaioak oso ondo atera dira. 5. eta 6. mailakoei nabari zaie iazko esperientzia eta 4. mailakoek ere, ilusio handiz ekin diote ekintza berri honi.\nIrratsaio bakoitzean, 9 esatarik eta 2 teknikarik parte hartzen dute. Azken hauen lana, kantak aukeratzea eta musika jartzea da. Esatariek, berriz, albisteak, ipuinak, etab. prestatu eta irakurtzen dituzte.\nHasierako urduritasunak gaindituta, mikrofono aurrean jarri eta ederki moldatzen direla garbi dago!\nIrratigelan esandakoa geletan entzuten dute ikaskideek zuzenean. Baina tresna berriak erosi ditugu, irratsaioak grabatu ahal izateko. Oraingoz ikasten ari gara...laister, egiten dugun guztia gorde eta blog honetan jartzeko asmoa dugu, etxean ere entzun ahal izateko. AUPA SAMANIEGO IRRATIA!\nPublicado por haur hezkuntza en 6:56 No hay comentarios:


La Graciosa eta Famara haitzak Ginateko begiratokitik | 20170818\nEzin ginen joan, behintzat, Graciosa urrutitik ikusi gabe. Izenak dioen moduan 24 kilometroko irlatxo bat da, asfaltatutako errepiderik gabe eta 700 pertsona inguru bizi dira. Esan bezala, irlatxoa ikusteko leku aproposena Mirador del Rio da, baina itxita zegoenez alternatiba bat bilatu genuen. Eta bilaketa egin ondoren Ginateko begiratokia aurkitu nuen: Famarako haitzetan dagoen terraza bat Ozeonara eta Chinijo artxipielagora begira dagoena. Chinijon, besteak beste, Graciosa irla dago.\nCaleta de Sebo Graciosako hiriburua Ginate begiratokitik | 20170818\nGraciosa irla eta Chinijo artxipielagoa Lanzaroteko iparraldean daude. Ginateko begiratokiaren 500 metroko altuerak artxipielago osoa ikusi daiteke, behintzat, alisios haizeteak, hemen jotzen duten haizeteak, gogor jotzen ez badu eta zonaldea lainoz betetzen ez badu. Hori da, hain zuzen, gertatu zitzaiguna. Iparraldera joaten ginen heinean, lainotuago zegoen. Eguzkiak hodeien artean izkutatu zen. Hodei belztuak, gainera. Abuztua zen, Kanariar irletan, eta ez zitzaigun gaizki etorriko txaketa loditxo bat. Fresko baino zerbait gehiago egiten zuen.\nGinateko begiratokiko bistak | 20170818\nEta zerua eta Ozeanoa oso lainotuta zeudenez Graciosa irla itzal marroi bat baino ez zen urrunean itsasoaren erdian. Baina, behintzat, horrela bazen ere, ikusi genuen. Gainera, zeru estalita eta freskoa Lanzaroten egon ginen egun guztietan izan genuen iparraldera bidaiatu genuenean, beraz, nahiz eta Mirador del Río irekita egon, bista berdinak izango genituzke.\nOzeano Atlantikoa guztiz estalita Ginateko begiaratokitik\nFamara estalita Ginateko begiratokitik | 20170818\nEz nuen amore eman nahi CACTekin eta Mirador del Riora joatea erabaki genuen, ea, kasualitatez, irekita zegoen ikustera edo bertatik bidetxoren bat zegoen ikustera. Baina Mirador del Riora bidean ari ginela lainoa gero eta baxuagoa eta txuriagoa bihurtu zen. Lur gorria, paisai osoa estaltzen zuen lainoa, eta errepide bakartia Marten edo Ilargian geundela zirudien. Edo la Niebla filman; pelikula apokaliptiko edo zientzia fikzioko batean geundelaren sentsazio hura zen. Mirador del Rio itxita zegoen, noski. Hala ere, ez genukeen ezer ikusiko lainoak ez zuelako 100 metrotara ikusten uzten. Esperientzia ez digu inork kentzen.\nMirador del Riora bidean | 20170818\nNola iritsi Ginateko begiratokira. Lanzaroteko iparraldean dago Ginateko begiratokia. Iristeko LZ-10 errepidea hartu behar da, Hariara doana, eta herria pasatu Ginate herrira iritsi arte. Seinalizatuta dago, beraz, herrira iristea erraza da. Gero, Guinate Tropical Park doan bidea hartu behar da eta hau pasatu. Errepidearen amaieran dago begiratokia. Kotxea uzteko leku nahikoa dago, behintzat gu joan ginenean bakarrik geunden. Begiratokia ez dago seinalizatuta.\nBegiratokiko barruko zonaldea, aparkalekua | 20170818\nGuinate Tropical Park zoologiko antzeko bat izan omeon zen baina gu pasatu ginenean zirudien aspaldi itxita zegoela. Seinalea ere desgastatuta zegoen.\nGinate bidean Corona sumendi harrigarria dago. Izena bat dator sumendiarekin, izan ere, kraterra leku batetik irekita dago eta koro bat dirudi.\nbidaiak Famara Ginateko begiratokia Graciosa irla Kanariak Kanariar irlak Lanzarote Las Palmas leku politak leku xarmangarriak lekuak Mirador del Guinate\nEtiketak: bidaiak Famara Ginateko begiratokia Graciosa irla Kanariak Kanariar irlak Lanzarote Las Palmas leku politak leku xarmangarriak lekuak Mirador del Guinate


§ 24. 9/1982 LEGEA, AZAROAREN 24KOA, ENERJIAREN EUSKAL ERAKUNDEA SORTARAZIZ\n"Enerjiaren Euskal Erakundea" sortarazten da, herri-alorreko erakunde gisa, bere helburuak lortzeko legezko nortasuna izan eta arduralaritzaz eta ekonomiaz burujabe dela.\n"Enerjiaren Euskal Erakundea" Norbanakoen Lege-alorrekotako Herri-Erakunde izango da, eta Lege hau eta erabilgarri izan daitezen gainontzeko manuak izango ditu jaurpide.\n"Enerjiaren Euskal Erakundea" Eusko Jaurlaritzako Industria eta Enerjia-Sailari atxikiko zaio.\n"Enerjiaren Euskal Erakundea"-k bere gain izango ditu Euskal Herriko Autonomia-Elkarteko Herri-Agintesailaren enerjiaren alorreango oraingo eta geroko ekintzapideen egitamuketa, erakidekuntza eta zaingoa, Jaurlaritzak bere agintepideen hesparruan eman diezaizkion artezpideei atxikiz.\nBere helburuak egiteratu ditzan, Euskal Herriko Autonomia-Elkarteak enerjiaren alorrean dituen ogasun eta partzuer-zatien jabetza ematen zaio, eta bai hoien eraentza ere.\n1.- Honako hauek osatuko dute "Enerjiaren Euskal Erakundea"-ren hasierako ondarea:\na) Berrogeita hamar miloeko hasierako diruizendapen batek.\nb) Euskal Herriko Autonomia-Elkarteak "Sociedad de Gesti¢n de la Central Nuclear de Lem¢niz, S.A."-n dituen akzioek eta eskubideek.\nc) Euskal Herriko Autonomia-Elkarteak "Sociedad de Gas de Euskadi, S.A."-n dituen akzioek eta eskubideek.\nd) Bigarren Erabaki Gehigarrian aipatzen den Enerjia eta Meatzen Aurrezte eta Hazkuntzarako Aztertegian Euskal Herriko Autonomia-Elkarteak izan ditzan akzioek eta eskubideek.\n2.- Aurreko lerroldian aipatutako erakundeak eta Lege honen Laugarren Atalean aipatzen direnak, "Enerjiaren Euskal Erakundea"-ren menpeko izango dira, eta hori izango da hoien baltzu-domuan gehiengoaren jabe.\n"Enerjiaren Euskal Erakundea"-ren artezkaritza-sailak Azterte-Batzordea eta Lehendakaria izango dira.\nArtezte-Batzordea Lehendakariak eta honako batzordekide hauek osatuko dute:\na) Euskal Herriko Autonomia-Elkartearen izeneko bost kidek.\nc) Enerjiaren edo industriaren alorrean gaitasuna aitortzen zaienen artetik izendatutako bost batzordekidek.\nLehendakaritza, Industria eta Enerjia-Sailburuak egingo du, edo honen saloz Jaurlaritzak dekretoz izendatutakoak.\n"Enerjiaren Euskal Erakundea"-k, bere helburuak betetzeko, eraentza eta erabakitze-bide guztiak egin ahal lizango ditu, merkataritzako, industria-alorreko nahiz dirubidetzako direla, eta bai dirua jesanean hartzea eta zor-agiriak jaulkitzea ere, indarrean dauden legebideek jartzen dituzten mugez besterik gabe.\nHonako hauek izango dira Erakundearen eskuarteak:\nb) Euskal Herriko Autonomia-Elkartearen Guztizko Diruegitamuetan Erakundeari egin dakizkion diru-izendapenak.\ne) Egin ditzakeen dirubide-egiketak eman dezatena.\nf) Izendatu dakiokeen beste ezein eskuarte.\n1.- Jaurlaritza sei hilabetez behin agertuko da Legebiltzarreko Lurralde-Antolaketa eta Alor-Politikarako Batzordearen aurrera, Erakundearen orotariko ihardunari eta bere ondare eta dirubide-egoerari buruzko argipideak ematera.\n2.- Urtean behin, ekonomia-urtea bukatu eta hurrengo lehenengo hiruhilabetekoaren barruan, Erakundearen ihardunarekiko Argipide-Txosten bat eta hurrengorako egitarua aurkeztu beharko dizkio idatziz, esandako Batzorde horri.\nEuskal Herriko Autonomia-Elkarteko Guztizko Diruegitamuetako 7garren Atalburuko 03 Zerbitzuko 08 Sailari berrogeita hamar miloeko berarizko diruizendapen bat egiten zaio, horretarako dirubideak 6garren Atalburuko 09 Zerbitzuko 99 Sailari izendatutakoa gutxituz egiten direla, "Enerjiaren Euskal Erakundearen hasierarako horniketari" erantzuteko.\n1.- Jaurlaritzak "Enerjia eta Meatzen Aurrezte eta Hezkuntzarako Aztertegia A. B. " sortaraziko du Herri-Baltzu gisa, honen Araudiak Legebiltzarraren Azaroaren 18ko "Enerjia eta Meatzen Aurrezte eta Hazkuntzarako Aztertegia Sortaraztea" 11/1981 Legearen 4garren, 5ga-rren eta 6garren Atalek, 7garren Atalaren 1 zatiak eta 8garren Atalak diotena betetzen duela.\n2.- Baltzu hori sortarazteko eskribau-agiria egin dedin unean bertan, "Enerjia eta Meatzen Aurrezte eta Hezkuntzarako Aztertegia" Ihardutze-Erakundea deuseztuta gelditu, eta Aztertegiaren ondare eta eskuarteak Baltzuarenak izatera aldatuko dira.\nJaurlaritzak, Industria eta Enerjia-Sailak eta Ekonomia eta Herriogasun-Sailak bakoitzak bere agintepideen hesparruan egindako saloz, Lege hau osabideratzeko eta egiteratzeko behar daitezen manu guztiak egingo ditu.\nLege honen Bigarren Erabaki Gehigarriaren 2garren zatian ohartemandako unean bertan Legebiltzarraren Azaroaren 18ko "Enerjia eta Meatzen Aurrezte eta Hazkuntzarako Aztertegia Sortaraztea" 11/1981 Legea baliogabetuta geldituko da, Erabaki Gehigarriaren 1 zatian zehazten diren Atalak salbu.\n"Ente Vasco de la Energia, S.A" sortaraztezko Jorrailaren bosteko 81/1982 Dekretoa baliogabetu egiten da, eta Baltzu hori deuseztu eta horren ondarea, ogasunak eta eskubideak "Enerjiaren Euskal Erakundea"-ri emateko baimena ematen zaio Jaurlaritzari.\nLege hau, Euskal Herriko Agintaritzaren Aldizkarian argitaratu dedin egunaren bihara-monean jarriko da indarrean.


Musikazuzenean agenda Enablers\nEnablers (AEB) taldea gurean ariko da kontzertu bakarrean. Emanaldia Tolosako bonberenean ospatuko da uztailaren 18an, astearte arratsez.\nLaukote honen proposamena benetan pertsonala da. Pete Simonelli ahots sakondun olerkari ta idazlearengan dago atal lirikoaren ardura. Swans eta Steve Von Till-ekin ibilitako Joe Goldring-en eta Kevin Thomson-en kitarra finek hortik zehar topo egiten dute bitartean. Slint taldearen oinordetza ere nabari daiteke, nahiz eta influentzia hori euren lurralde propiora eramaten duten, noski.\nAlde batetik, Enablers-ek ekaitz elektrikoaren eta abstrakzio eta barealdiaren arteko eremua hartzen du bere soinu banda eratzeko. Bestetik, Petek geure bizipenik erabakigarrienari hitza jar diezaioken istorioa kontatzen du gainetik.\nEuropan zehar bueltaka dabiltzaten enegarren aldia izango den honetan - June Of 44 eta Him-eko Doug Scharin baterijolea ere eurekin ibili izan zen aurreko beste batean - Atypeek Music zigilu frantziarrak argitaraturiko "The Rightful Pivot" aurkeztera datoz.\nHexis + Departe


Irakasle euskaldunak Paue eta Mourenxera bidaliak | Pais Vasco | KAZETA\nTitulua duten irakasle euskaldun berriak Euskal Herritik at kokatu dituzte bere lehen posturako, justuki, irakasle euskaldunak eskas zirela oroitarazi izan denean. Akademiako ikuskariak adierazi du euskarazko beharrak bermaturik direla, bere hitzetan, jende ainitz formatu dutelako euskaraz.\nAntton Etxeberri|17/07/2020|0 comentarios Actualizada:\nEuskarazko irakaskuntzaren demanda emendatu arren, murgiltze esperimentazio berririk ez dela izanen adierazi du Akademia ikuskariak. © Bob Edme\n“Eskualdeko euskal hizkuntza bereziko” eskoletako irakasleak kontratatzeko konkurtsoa (CRPE) lortu duten irakasle gazteak ondoko sartzean Mourenx edo Pauen irakasteko izendapena jaso dute. Haien diploma iazko urtearen bukaeran eskuratu ondotik, Euskal Herriko hamabost gazteri diploma hori baieztatua izan zaie postu baterako izendaturik. Uda honetatik aitzina, funtzio publikoan integratu dituzte eta beraz, ondoko sartzean euskaraz irakats dezakete eskola publikoan.\nTitulua lortu duten 15 irakasle berri hauetatik “eskualdeko euskal hizkuntzaren” espezializazioa segitu duten lau bederen Euskal Herritik at kokatu dituzte, Mourenx edo Pauen, erraterako. Hori guzia, jakina, ikasle euskaldunik gabeko eskoletan. Demandaren aitzinean, urteetan Euskararen Erakunde Publikoak Ipar Euskal Herrian dagoen irakasle euskaldunen gabezia deitoratu duen bitartean, frantziar Hezkuntza Ministerioak frantsesa irakastera behartuko dituzten herrietara bidaltzen ditu irakasle euskaldunak.\nFrançois-Xavier Pestek Akademiako ikuskariak bere azalpenak eman nahi izan ditu: “Huts bat ez dela izan baieztatzen dut. Konkurtso hau gainditzean, irakasle hauek bi hizkuntzetan irakats dezakete, euskaraz edo frantsesez. Duela zenbait urte irakasle euskaldunak eskas ziren, eta ondorioz, irakasle berri horiek lehentasunez euskaraz irakasteko zeuden postuetan izendatzen ziren. Egun ez da kasu hori ematen. Jende ainitz formatu dugu euskaraz, eta egun euskaraz irakasteko gai diren irakasle gehiago ditugu betetzeko diren postuak baino. Euskarazko beharrak bermaturik daude, eta horrek azaltzen du irakasle hauek frantsesez irakasteko eraman izana”.\nIkuskariaren arabera, joera hau jadaneko iazko udazkenean hasi zen, CRPE konkurtsoa eskuratu zuten bi irakasle Euskal Herritik at kokatu zituztela eta. Alta, zein da konkurtso hau gainditzeko zentzua ondotik euskaraz irakatsiko denik jakiten ez bada? Ikuskariak azalpenekin jarraitu du: “Badira konkurtso hau duten 35 bat irakasle eta egun frantsesez irakastea nahiago dutenak. Ez gaude irakasle bakoitzaren motibazioak ezagutzeko baldintzetan”. Izan daiteke, baina irakasle diplomadun berri hauei usu erran izan zaie haien hizkuntzan irakatsi ahalko zutela konkurtsoa eskuratzean, eta egun ezingo dute, baitezpada hautatu ez zuten hizkuntzan irakastera onartu beharko baitute.\nHiriburuko eskola ere hizpide\nFrançois-Xavier Pestelek ere Hiriburuko eskolari buruz asteazkenean prentsaren aitzinean salatu zen kasua izan du hizpide: “Desadostasun bat bada gure artean, baina ez da kolpe bat euskararentzat, irakurri eta entzun dudan bezala. Elebitasunak sustengatua izaten jarraitzen du, heldu den kurtsoan beste klase batzuk ere idekiko baitira. Arazo bakarra %100eko murgiltze sistema da”. Errektoretzaren ordezkariak gogora ekarri du hiru urtetik landa hezkuntza derrigorrezkoa dela eta derrigorrezko hezkuntza hori frantsesez egin behar dela. Horrek erran nahi ote du euskarazko murgiltze esperimentaziorako eskaera guziak errefusatuak izanen direla? “Elementu nazional berririk ez bada, argudio juridiko honekin segur gara. Esperimentazio hauen hedapena gelditzen dugu”, adierazi du argiki. Egun Ipar Euskal Herrian eskola publikoetan dauden 18 murgiltze klaseei dagokienez, ikuskariak atzerabiderik ez dela erran du: “ezezkoak leku berriei begirakoak ziren”.\nOinarri juridikoak eta beraz, politikoak garapenik ez badu, eskola publikoetan euskarazko murgiltze eredua heriotzara kondenatua da. Hau guzia hezkuntza ikuspegitik ematen ari den emaitza sinesgarri eta egiaztatuen gainetik gertatzen da. Emaitza horiek baieztatu ditu ikuskariak berak: “Argudio juridikoa da nagusitzen dena”. Ondorioz, irakasle euskaldunak Euskal Herritik at irakastera bidaliak dira, Ipar Euskal Herriko haurrik gehienak euskaraz ikasteko posibilitaterik gabe... Euskara hizkuntza gutxiagotua izanik, Emmanuel Macronek 2018ko ekainaren 21ean sare sozialetan erran zuen iraunarazi egin nahi zuela. Hitzak batetik, ekintzak bestetik.


Fukushimako ur kutsatuak itsasora botako ditu Japoniak | Mundua | Berria\nFukushimako ur kutsatuak itsasora botako ditu Japoniak\nOrotara 1,23 milioi tona ur daude zentral nuklearreko biltegietan. Prozesua datorren urtean hasiko dute, eta baliteke beste hainbat urte irautea.\nJaponiako Gobernuaren erabakiaren aurkako protesta bat Seulen. / Jeon Heon-kyun/EFE Tamaina handiagoan ikusi\n2021eko apirilak 13 10:19\nBadira bi urte iragarri zutela, eta berretsi egin dute orain. Fukushima zentral nuklearreko biltegietan jasotako ur kutsatuak itsasora isuriko ditu Japoniak. «Fukushima Daiichi zentrala desegiteko prozesuan saihestu ezin dugun gaia da tratatutako ura kanporatzea», esan du Yoshihide Suga lehen ministroak, eta adierazi «segurtasun berme guztiak» betetzen direla bermatuko dutela, eta «neurriak» hartuko dituztela balizko kalteak ekiditeko.\nZentral nuklearreko edukiontzietan 1,23 milioi tona ur pilatzen ziren iazko irailerako, eta biltegiak datorren urteko erdirako beteta egongo direla aurreikusi dute adituek. Izan ere, egunero hainbat tona ur bota behar dute erreaktoreen hondakinen gainera, erregai urtua hozteko, eta leherketa larriagoak ekiditeko. Ur hori gai erreaktiboz kutsatuta dago, baina gobernuak dio ez dela arriskutsua ingurumenerako.\nIrtenbidea ez da, ordea, arrantzale eta inguruko herritarren gustukoa, ez eta ekologistena ere. Arrantzaleak beldur dira ur hori itsasora isurtzeak inguruko arrain eta itsaskien salmentari eragingo ote dion. Izan ere, 2011n tsunamiak zentral nuklearrean istripua eragin zuenetik hainbat herrialdek debekatu egin dute inguru hartatik itsaskiak inportatzea, besteak beste, Hego Koreak, zentraletik isurtzen den ur kutsatuek izan ditzaketen ondorioen beldur.\nTeorian, zentrala kudeatzen duen Tepco konpainiak sistema bat ezarri zuen ura garbitzeko, baina, enpresak 2018an onartu zuenez, prozesaturiko uraren %80k (750.000 metro kubo orduan) ehun aldiz gainditzen du segurtasun arauek baimentzen duten kutsadura maila, eta hainbat ur biltegik, 20.000 aldiz.\nNazioartetik berehala heldu dira kritikak. Tokioren asmoen aurka agertu direnen artean daude Txina, Hego Korea eta AEBak. Txinak salatu du erabakia «erabat arduragabea» dela, eta ohartarazi du neurriak hartuko dituela.\nErabakiaren aurka agertu da Japoniako Greenpeace erakundea ere. «Japoniako Gobernuak huts egin die berriz ere Fukushimako herritarrei. Erabaki du, inolako argudiorik gabe, Ozeano Barea hondakin erradioaktiboekin kutsatzea. Eskuragarri dagoen teknologia baliatu eta ur erradioaktiboaren arriskua gutxitu beharrean, aukerarik merkeenaren aldeko apustua egin du», gaitzetsi du Kazue Suzukik, Greenpeaceko Japoniarako klima aldaketa eta energia arduradunak.\nDiputatu maori bat parlamentutik bota dute berriz, 'haka' dantzatzeagatik\nRawiri Waititi Maorien Alderdiko diputatuak maoriei ematen zaien zerbitzu medikuaren gaian oposizioak diskurtso arrazista duela salatu nahi izan du. Aurrez ere bota zuten, gorbata gabe joateagatik.\nMarcel Coderch: «Nuklearrak berpizteko saioa zapuztu zuen Fukushimako istripuak»\nHamar urtez Godzillaren sua apaltzen Fukushiman


Nola abiarazi posta elektronikoko sinadura marketin arrakastatsua (ESM) kanpaina | Martech Zone\nNola abiarazi posta elektronikoko sinadura marketinaren (ESM) kanpaina arrakastatsua\nAsteartea, iraila 21, 2021 Asteartea, iraila 21, 2021 Douglas Karr\nLangile bat baino gehiago dituen enpresa batean lanean ari bazara, aukera dago zure enpresak posta elektronikoko sinadurak erabiltzeko, sentsibilizazio, erosketa, salmenta eta atxikipen ekimenak kudeatzeko eta bultzatzeko, baina intrusiboa ez den moduan eginez. Zure langileek mezu ugari idazten eta bidaltzen dizkiete egunero ehunka hartzaileei, milaka izan ezean. Zure posta elektronikoko zerbitzaria uzten duten 1: 1 mezu elektroniko bakoitzeko ondasunak oso gutxitan aprobetxatzen den aukera paregabea da.\nLangile batek bidaltzen duen mezu elektroniko bakoitzak sinadura bikainarekin behar bezala markatua izateko aukera eskaintzen du, baita ekintzara deitzeko aukera ere, zure bezeroek edo bezeroek ezagutzen ez dituzten sari, produktu, zerbitzu eta abarren berri izateko. Irtenbidea posta elektronikoko sinadurak zure enpresan hedatzearen inguruan estrategia zentralizatzea eta garatzea da.\nZer da posta elektronikoko sinadura marketina (ESM)?\nPosta elektronikoko sinadura marketina (ESM) zure posta elektronikoaren sinadura marketin helburuetarako erabiltzea da, hala nola markaren ezagutza handitzeko eta zure negozioaren hedapeneko eta marketineko mezu elektronikoen CTR hobetzeko.\nNola egin posta elektronikoko sinadura merkaturatzeko kanpaina arrakastatsua\nBulegoko integrazioa beharrezkoa da\nPosta elektronikoko sinadurak langileek lokalean kontrolatzen dituzte eta Google edo Microsoft Office bezalako negozio plataforma ohiek ez dute norbanako bakoitzaren mezu elektronikoaren formatua modu zentralean kudeatzeko gaitasuna. Horrelako hutsunea dagoen bakoitzean, zorionez estrategia berritzaileak sartu dira merkatuan - lider bat da Newoldstamp. Newoldstamp plataforma zentralizatua da, langileen sinadurak kudeatzeko eta zure taldeari bezeroekin eta bezeroekin komunikazioa hobetzen laguntzeko.\nNewoldstamp irtenbide guztiz automatizatua da, zure langileek inolako ekintzarik behar ez duena. Bidal itzazu gure paneletik aldaketa guztiak posta elektronikoko bezeroaren ezarpenetara zuzenean. Sinkronizatu datuak Active Directory edo Google Workspace (lehen G Suite) Direktorioa txantiloi batean oinarritutako sinadurak sortzeko.\nPosta elektronikoko sinadura merkaturatzearen abantailak\nPosta elektronikoaren sinadura merkaturatzearen abantailak erakundeek honako hauek egin ditzakete:\nArintzea zure jarraibideak betetzen dituzten marka osoko sinadura elektronikoak enpresako langile guztiei.\nHanditu marketinaren eta salmenten bihurketak zure negozioaren posta elektroniko bidezko komunikazioen bidez eta sinadura elektronikoko banderen kanpainak eginez.\nKudeatu posta elektronikoko sinadura guztiak panel batetik. Posta elektronikoaren sinadura azkar eta erraz konfiguratzen da.\nIntegratu zure sinadura modu egokian posta elektronikoko bezero eta gailu mugikor nagusiekin, Google Workspace (lehen G Suite), Exchange, Microsoft 365.\nEz dago zalantzarik ESMren eraginkortasunaz. ESMren inbertsioaren errentagarritasuna itzela da - Newoldstamp-ek gora egin du % 34,000ko inbertsioaren itzulera beren plataforman. Plataforma hauek komunikazioa zure langileen erantzukizunen arabera segmentatzeko eta kanpaina horien erantzuna zehatz-mehatz jarraitzeko erabil daitezke.\nNola abiarazi posta elektronikoko sinadura merkaturatzeko kanpaina arrakastatsua\nNewoldstamp-eko taldeak urratsez urratseko infografia hau garatu du 7 mezu elektroniko sinadura kanpaina arrakastatsua abiarazteko.\nBilatu posta elektronikoko sinadurak zure marketin estrategian\nSegmentatu zure audientzia\nDefinitu posta elektronikoko sinadura merkaturatzeko kanpainaren helburuak\nGaratu posta elektronikoko sinadura diseinua marka kontuan hartuta\nAntolatu zure kanpainak\nEgin posta elektroniko bidezko sinadura merkaturatzeko kanpainen jarraipena\nDatu horien arabera kanpainak optimizatu\nEman izena Newoldstamp-en\nDibulgazioa: kidea lortzeko esteka erabiltzen ari naiz Google laneko eremua.\nTags: direktorio aktiboaCTAemail sinaduraposta elektronikoaren sinadura kudeatzeaposta elektronikoko sinadura merkaturatzeaposta elektronikoa sinatzeko plataformaesmExchangegoogle laneko eremuabihurketa handituInfografiamicrosoft exchangeMicrosoft Officezigilu zahar berriabulegoa 365\nPosta elektronikoko marketinean zure marka eta ospea babestea egiaztatutako marka ziurtagiriekin (VMC)\nMoqups: planifikatu, diseinatu, prototipatu eta hari-markoekin eta maketa zehatzekin lankidetzan aritu


Cambernon - Wikipedia, entziklopedia askea.\nCambernon Frantziako udalerria da, Mantxa departamenduan dagoena, Normandia eskualdean. 2013an 698 biztanle zituen.\n49° 04′ 49″ N, 1° 23′ 08″ W / 49.0803°N,1.3856°W / 49.0803; -1.3856Koordenatuak: 49° 04′ 49″ N, 1° 23′ 08″ W / 49.0803°N,1.3856°W / 49.0803; -1.3856\nSaint-Sauveur-Lendelin, Belval, Camprond, Courcy, Coutances, Montcuit, Monthuchon eta Saint-Sauveur-Villages\n364 (%52.1) 346 (%49.5)\n2007an Cambernon udalerrian erroldatutako biztanleak 698 ziren. Familiak 272 ziren, horien artean 60 pertsona bakarrekoak ziren (24 bakarrik bizi ziren gizonak eta 36 bakarrik bizi ziren emakumeak), 96 seme-alabarik gabeko familiak ziren, 92 seme-alabak dituzten bikoteak ziren eta 24 seme-alabak dituzten guraso-bakarreko familiak ziren.\n2007an 313 etxebizitza zeuden, 273 familiaren etxebizitza nagusia ziren, 25 bigarren erresidentzia ziren eta 14 hutsik zeuden. 309 etxeak ziren eta 3 apartamentuak ziren. 273 etxebizitza nagusietatik 218 bere jabearen bizilekua ziren, 49 alokairuan okupaturik zeuden eta 6 doan lagata zeuden; 1ek gela bat zuen, 6 etxek bi zituzten, 24 etxek hiru zituzten, 63 etxek lau zituzten eta 179 etxek bost zituzten. 231 etxek euren parking plaza propioa zuten azpian. 122 etxetan ibilgailu bat zegoen eta 141 etxetan bat baino gehiago zituzten.\nCambernon udalerriko biztanleria-piramidea 2009an .\n2007an lan egiteko adina zuten pertsonak 425 ziren, horien artean 313 aktiboak ziren eta 112 inaktiboak ziren. 313 pertsona aktiboetatik 291 lanean zeuden (154 gizon eta 137 emakume) eta 22 langabezian zeuden (8 gizon eta 14 emakume). 112 pertsona inaktiboetatik 49 erretiraturik zeuden, 32 ikasten zeuden eta 31 "bestelako inaktibo" gisa sailkaturik zeuden.\n2009an Cambernon udalerrian 280 unitate fiskal zeuden, 682,5 pertsonek osaturik. Pertsona bakoitzeko diru-sarrera fiskalaren mediana urteko 15.959 euro zen.\n2007an zeuden 12 komertzioetatik, 1 erauzte enpresa zen, 5 eraikuntza enpresak ziren, 1 ibilgailuen saltze eta konpontze enpresa zen, 1 zerbitzu enpresa zen eta 4 administrazio publikoko enpresak ziren.\n2000. urtean Cambernon udalerrian 45 nekazaritza-ustiategi zeuden, 1.504 hektarea erabiltzen.\nMonthuchon (2,7 km)\nCamprond (2,9 km)\nCourcy (4,4 km)\nBelval (4,9 km)\nCoutances (5,6 km)\nMontcuit (5,6 km)\nLa Vendelée (5,7 km)\nSaint-Sauveur-Lendelin (5,9 km)\nLe Lorey (5,9 km)\nAzken aldaketa 14 otsaila 2021(e)an, 00:46(e)tan\nOrriaren azken aldaketa: 14 otsaila 2021, 00:46.


Egun hauetan, aurreko edizioetako filmak argitaratzen ari da Oiasso Erromatar Museoa.\nCovid-19 pandemiaren ondoriozko osasun krisialdiari aurre egiteko deklaratutako alarma egoera dela-eta, Oiasso Erromatar Museoak jakinarazi du luzatu egin dela Bidasoko Nazioarteko Zinemaldi Arkeologikoaren XX. ediziorako filmak aurkezteko epea. Berez, gaur bukatzen zen, hilak 15, baina, egungo zirkunstantziak kontuan izanik, luzatu egin da, ezer berririk jakinarazi bitartean. Oinarriek diotenez, aurten, azaroaren 16tik 21era bitartean izatekoa da zinemaldia.\nInternet bidez eskaintzen ari den jardueren esparruan, maiatza museoen hilabetea dela gogoan, Oiasso Museoak Bidasoko Nazioarteko Zinemaldi Arkeologikoan parte hartu duten filmak berrestreinatzeko ziklo bat proposatzen du. Emanaldi guztiak doakoak dira, eta Museoak YouTuben duen kanalean ikus daitezke, ostegun bakoitzetik aurrera.\nBestalde, maiatzaren 18a Museoen Eguna dela-eta, Oiasso Museoa webguneko (www.oiasso.com) eta sare sozialetako (Facebook, Youtube, Twitter eta Instagram) jarduna areagotzen ari da. Horrela, maiatzaren 9tik, Ama Xantalen ermitari buruzko eduki gehigarriak eskuratu daitezke Museoaren webgunean, gure ondarearen barruko elementu esanguratsu hori Internet bidez bisitatzeko. Gainera, beste urte batez, Museumweek ekimenarekin bat egin du irundar museoak: sare sozialetan antolatzen den kultur jaialdi bat da Museumweek, eta nazioarteko arte, arkeologia eta zientzia museo aipagarrienetako batzuekin harremanetan jartzeko eta berauetan sartzeko aukera ematen du. Bada, Oiasso Museoak gure kultur ondareari buruzko jarduera eta argitalpenak proposatuko ditu, "7 egun, 7 gai, 7 hashtag" kanpainaren barruan.


Zergatik Trump presidenteak soilik salba dezake Hawaii orain?\nHasiera » Azken albisteak » Airlines » Zergatik Trump presidenteak soilik salba dezake Hawaii orain?\nAirlines • Aireportuko • Azken Bidaia Albisteak • Gobernuko berriak • Hawaii Azken Albisteak • ICTP • Berriak • Pertsonak • Segurtasuna • Turismo • Garraioa • Bidaia Wire Albisteak • Joerak • USA Azken Albisteak • Hainbat Albiste\nApirilaren 3, 2020\nEgunero 1,000 bidaiari baino gehiago lurreratzen eta irteten ari dira oraindik Hawaii estatuko aireportuetan. Uharte estatua izanik eta eremu desberdinetako jendearen arteko Coronavirusaren fluxua modu eraginkorrean eteteko, beharrezkoa da fluxu hori gelditzea. Hawaii munduko bidaia eta turismo helmuga desiratuenetariko bat da. Turismoa gelditzea aldi baterako estatuko ekonomia hiltzea da.\nTurismoa eta bidaiak etetea ere industria garrantzitsu hau salbatzeko tresna bakarra izan daiteke Aloha Estatuak bisitariak beso zabalik hartu ditzake berriro.\nHawaiik abantaila argia du AEBetako beste estatuen aurrean. Hawaii uharte estatua da eta can isolatua dago.\nHawaiin askok alkateei eta gobernadoreari eskatu diete alferrikako arrisku hori geldiarazteko. Kirk Caldwell Honolulu alkateak ekimena hartu zuenean, talde askok irakurleak barne HawaiiNews.online, Kideak North Shore Komunitate Taldea Oahu, LGTB Hawaii , Hawaii-n oinarritua Turismo Bazkideen Nazioarteko Koalizioa, eta baita eTurboNews estatu hori bultzatzeko bat egin zuen hori errazteko.\nIge Hawaii gobernadoreak esan zuen eTurboNews duela astebete, lehendakariak soilik jar ditzake horrelako neurriak. Hawaiik 3 konderri eta 4 alkate ditu. Alkate horiek elkartu dira gaur Trump presidenteari Hawaii eta bidaien eta turismoaren industria salbatzeko eskatzeko\nKirk Caldwell, Derek Kawakami eta Mike Victorino alkateek gutun bat bidali diote gaur Donald Trump Amerikako Estatu Batuetako presidenteari COVID-19 (coronavirus) hedapena geldiarazteko ahaleginean Hawaiira datozen ezinbestekoak ez diren bidaia guztiak gelditzeko eskatuz.\nDavid Ige Hawaii gobernadorearen estatu osoko hamalau eguneko derrigorrezko berrogeialdia indarrean dago gaur uharte arteko bidaiari guztientzat. Uharte arteko aginduak Gobernadorearen martxoaren 26ko berrogeialdiko agindua zabaltzen du estatuaz kanpoko bidaiari guztientzat.\n"Maui konderria hiru uharte bereiziz osatutako konderri bakarra da", esan du Michael Victorino alkateak. "Mauik, Molokai-k eta Lanaik funtsezko baliabideak eta zerbitzuak jasotzen dituztela ziurtatu behar dugu, baina birus hau gehiago hedatzeko babesik ere badute".\n"Krisi hau amaituta, gure uharteak mundu osoko bisitariei berriro irekitzeko prest egon nahi dugu", esan du Caldwell alkateak. "Baina gure egoerara etortzen diren ezinbestekoak ez diren bidaia guztiei erabateko geldiaraztea funtsezkoa da birus hau hedatzea ekiditeko, batez ere Hawaii-ko COVID-19 kasu gehienek bidaiarekin zerikusia izan dutelako. Gainera, horrelako bisitariek zama bat sortzen diete lehen erantzuteko guztiei COVID-19ren hedapenaren aurka borrokatu behar dugun unean ".\n"Jendea mugitzen denean, birusa mugitzen da, eta gobernu maila guztien laguntza behar dugu mugimendua minimizatzeko, normaltasunera itzul gaitezen", esan du Derek Kawakami alkateak, "Orain ez da lasai bidaiatzeko unea. Hawaii-k aukera paregabea du birus honen hedapen azkarra gelditzeko gure estatuan, eta presidenteari laguntza eskatzen diogu hori horrela izan dadin ".\n1ko apirilaren 2020ean, Hawaii-k 258 COVID-19 kasu positibo ditu. Gaur egun, Hawaii-k orain arte egun bakarrean izan duen gorakadarik handiena izan da, 25 kasu berri izan dira Oahun eta 34 kasu berri estatu osoan. Halaber, Hawaii-k COVID-19ren ondorioz lehen hildakoa izan zuen, eta beste batzuk jarraitzea espero da.\nHorrez gain, Honoluluko COVID-19 informazio-zentroak Hiria eta Konderria informazio-zentroa zabalik egongo dira aste honetako gainerako egunetan goizeko 8etatik arratsaldeko 5ak arte. Oahuko bizilagunak webgunea bisitatzera animatzen dira, oneoahu.org Caldwell alkatearen Etxean Egiteko Aginduaren inguruan maiz egiten diren galderei erantzunak jasotzeko.\nEstatubatuarrek ohartarazi zuten orain Errusiara edozein bidaia saihesteko Urtarrilaren 24, 2022\nBidaiaren berreskurapen berriak bilakaera bat hartzen du Urtarrilaren 24, 2022\nBidaiari berria: helburua bilatzen mundua berriro ireki ahala Urtarrilaren 24, 2022\nOstalaritzaren 2022ko Txostena Urtarrilaren 24, 2022\nMinnesota zure helmuga izan nahi du Oporren Egun Nazionalerako Urtarrilaren 24, 2022\nZure instalazioen kudeatzaileak ziurtatuta egon behar al du? Urtarrilaren 24, 2022\nBahamako Turismo, Inbertsio eta Abiazio Ministerioak Latia Duncombe izendatu du jarduneko zuzendari nagusi. Urtarrilaren 24, 2022\nPR amesgaiztoa: Emirates-ek bere hegaldi-zerbitzuak pisua galtzera behartzen ditu Urtarrilaren 24, 2022\nGurutze-ontziak AEBetara itzultzeari uko egiten dio, Bahametan aterpea bilatzen du Urtarrilaren 24, 2022\nErresuma Batuak guztiz txertatutako bisitarientzako COVID-19 probak amaitzeko Urtarrilaren 24, 2022\n2022rako mundu osoko bidaia-helmuga onenak Urtarrilaren 24, 2022\nAEBetako atrakzioetarako sarreren prezioak gora egin du azken 5 urteotan Urtarrilaren 24, 2022\nInkesta: Zeintzuk dira Erresuma Batuko "gutxien" jendea? Urtarrilaren 24, 2022\nIsraelek Ukrainatik juduen aire-garraiotza handia aurreikusi du Errusia inbaditzen badu Urtarrilaren 24, 2022\nCalzone and Pizza: A Dynamic Duo Urtarrilaren 24, 2022\nAEBetako Estatu Departamentuak orain AEBetako enbaxada prestatzen du Ukrainan Errusiako inbasiorako Urtarrilaren 24, 2022\nWalter Mzembi doktorea presidentea Afrikako Turismorako Itxaropen Berria da Urtarrilaren 24, 2022\nKongoko Rumba Musika UNESCOren Ondare Zerrendan sartu da Urtarrilaren 23, 2022\nPNUDk bizitza berria ematen dio Tanzaniako turismoari Urtarrilaren 23, 2022


ikasbil.eus: Aldizkari Digitala: Txirrita, mingain zorrotzeko bertsolaria\nBere garaiko kezkak askotan ekartzen zituen bertsoetara Txirritak.\nTxirritak eta Saiburuk askotan abesten zuten elkarrekin. Argazkia: Xabier Cañas (CC BY-SA 4.0)\nEzizena bizilekutik jaso: pertsona izendatzeko bizitokiaren izena erabili.\nAfizioa ofizio bihurtzea: denbora-pasa egiten den zerbait lanbide bihurtu.\nAitzindaria izan: zerbait egiten lehena edo lehenengoetarikoa izan.\nMingain zorrotza izan: iritzia argi eta garbi adierazi epelkerietan ibili gabe.\nBertso-jartzaile gisa nabarmendu: bertsoak idazten bereziki trebea izan.\nPlazagizona izan: jendaurrean eroso aritzen den pertsona izan.\nTxapela jantzi: txapelketa irabazi.\nHamaiketakoa egin: goiz-erdian zerbait jan.\nItzal luzea izan: ospe handia izan.\nJoxe Manuel Lujanbio, Txirrita, Hernaniko Ereñotzu auzoko Latxe-Zar baserrian jaio zen, 1860ko abuztuaren 14an. Mutil koskorra zela, ordea, familia Errenteriako Txirrita baserrira joan zen bizitzera, eta bizilekutik jaso zuen, hain zuzen, hain ezaguna den ezizena. Altzako Gazteluene baserrian egin zituen bizitzako azken urteak.\nTxirrita hargina zen ofizioz, baina bertsotarako zuen trebetasunari esker afizioa ofizio bihurtzea lortu zuen. Aitzindaria izan zen, bertsolari gisa bizimodua ateratzea ez baitzen erraza orduan, ezta orain ere. Mingain zorrotzeko eta bizkorreko bertsolari gisa nabarmendu zen, eta garaiko kezkak bertso-gai izan zituen: gerrak, grebak, foruen galera, Norteko trena… garai hartako herri-klasearen pentsamoldeak eta kezkak plazaratzen zituen.\nHorietako asko, gainera, jasota geratu dira: Antonio Zabalak eta Juanjo Uriak hainbat liburutan bildu zituzten Txirritaren bertsoak; Xabier Letek eta Antton Valverdek, berriz, ahotsa jarri zieten, eta Juanba Berasategik marrazki bizidunetan jaso zuen haren bizitza.\nBertso-jardunean ezaguna zen, baina bertso-jartzaile gisa nabarmendu zen, batez ere. Jende asko joaten zitzaion bertsopaperak eskatzera. 10 duro sortako, gaur egungo 0,3 euro, kobratzen zituen. Plazagizona izanik, herrietako jaialdietan Txintxua, Artzai Txikiya, Saiburu, Pello Errota edota Otañotarrekin aritzea ohikoa zuen.\nTxapelketak ere ezagutu zituen. 1935. urtean jokatu zen lehenengo Euskal Herriko Bertsolari Txapelketan bigarren sailkatu zen, Basarrik txapela jantzi zuen hartan. Bigarren edizioan, berriz, 1936an, bera izan zen txapeldun. Ez zuen lorpenaz gozatzeko aukera handirik izan, hilabete gutxira hil baitzen. Goizuetara bertsotara zihoala, hamaiketakoa egin ondoren, gaizki sentitu eta bizitokira eraman zuten. Hiru egunera hil zen, 1936ko ekainaren 3an, Francoren altxamendua hasi baino egun batzuk lehenago.\nItzal luzea du Txirritak. Horren adierazgarri, Bilbon, Hernanin eta Donostiako Altza auzoan bere izenean dituen hiru kaleak, eta baita Errenteriako Txirrita parkea ere.\nNeska zahar bat tentatzen


Kolapso garaian lana birpentsatzen - CNT Sindikatua\nSindikatuak masa-erakunde bihurtzeko beharra adierazi zuen CNTk.\nIrailaren 24an, ostirala, Bilboko Alde Zaharreko La Bolsa eraikinean Ekologistak Martxan eta Euskal Gune Ekosozialistak antolatutako "Sindikalismoa eta krisi ekosoziala" mahai-inguruan CNT, ESK, STEILAS, LAB eta ELA sindikatuek, kolapso garaian “lana” kontzeptuari buruz hausnarketan aritzeko aukera izan zuten.\nSindikatu bakoitzak bere ekarpena egin ahal izan zituen egungo egoera aztertuz. Zentral anarkosindikalistak "sindikatuak masako erakunde bihurtzeko beharra" azpimarratu zuen, Fernando Villar CNTko Ekintza Sindikaleko idazkariak azaldu duenez. Era berean, " sindikatuak langile guztiak erakarriko dituzten erakunde gisa haztea komenigarria da, patronalari soldatapeko lana eta bizitza bateragarri egitea ahalbidetuko diguten proposamenak inposatu ahal izateko"- adierazi zuen Villarrek.\nCNTk XX. mendearen amaieran eta XXI. mendearen hasieran gauzatu zen lanaldiaren murrizketa bezalako gertakari historikoen adibideak eman zituen. "Zoritxarrez, ez ginen hobekuntza horiek legedian eta hitzarmenetan modu esanguratsuan islatzeko gai izan", azaldu du Fernandok.\nTopaketak, hausnarketarako eta ikuspegiak partekatzeko baliagarri izateaz gain, hainbat proposamen ekarri zituen, eta espero dugu Euskal Herriko sindikatu guztiak epe ertainean gauzatzen joatea, norabide berean lan eginez.